Amekae Nye Yesu Kristo? | Biblia ƒe Nufiafia\nAmekae Nye Yesu Kristo?\nÐoƒe tɔxɛ kae le Yesu si?\nAfikae wòtso va?\nAmeka ƒomevie wònye?\n1, 2. (a) Nukata ame xɔŋkɔ aɖe nyanya mefia be ènya amea nyuie o? (b) Aleke amewo tɔtɔ le amesi Yesu nye ŋui?\nAME geɖe li siwo nye ame xɔŋkɔwo le xexeame. Ame aɖewo ƒe ŋkɔ ɖi le woƒe nutoa me, le woƒe dugãa me, alo le woƒe dukɔa me. Ame aɖewo hã li siwo ƒe ŋkɔ ɖi le xexeame katã. Gake ame xɔŋkɔ aɖe ƒe ŋkɔ nyanya ɖeɖe mefia be ènya amea nyuie o. Mefia be ènya nusianu tso amea ŋu tsitotsito o.\n2 Togbɔ be anɔ ƒe 2,000 sɔŋ enye si va yi si Yesu Kristo nɔ anyigba dzi hã la, amewo se nu tso eŋu le xexeame godoo. Ke hã ame geɖe menya amesi tututu Yesu nye o. Ame aɖewo gblɔna be ame nyui aɖe ko wònye. Ame bubuwo gblɔna be nyagblɔɖila aɖe ko wònye. Ame aɖewo hã xɔe se be Yesue nye Mawu, eyata ele be woade ta agu nɛ. Ðe wòle be woade ta agu nɛa?\n3. Nukatae wòle vevie be nànya nyateƒe si ku ɖe Yesu ŋu?\n3 Ele vevie ŋutɔ be nànya nyateƒe si ku ɖe Yesu ŋu. Nukatae? Elabena Biblia gblɔ be: ‘Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.’ (Yohanes 17:3) Ẽ, Yehowa Mawu kple Yesu Kristo ŋuti nyateƒea nyanya ate ŋu ana nàkpɔ agbe mavɔ le paradiso me le anyigba dzi. (Yohanes 14:6) Gawu la, Yesue nye amesi ɖo alesi míanɔ agbee kple alesi míawɔ nu ɖe amewo ŋui la ƒe kpɔɖeŋui nyuitɔ kekeake ɖi na mí. (Yohanes 13: 34, 35) Míedzro amesi tututu Mawu nye me le agbalẽ sia ƒe ta gbãtɔ me. Azɔ na míadzro nusi tututu Biblia fia ku ɖe Yesu Kristo ŋu la me.\nMESIA SI ŊUGBE WODO\n4. Dzesideŋkɔ siwo nye “Mesia” kple “Kristo” gɔme ɖe?\n4 Biblia gblɔe ɖi ɣeyiɣi didi aɖe do ŋgɔ hafi wova dzi Yesu be Mawu adɔ ame aɖe ɖa, wòava nye Mesia, alo Kristo. Dzesideŋkɔ siwo nye “Mesia” (si nye Hebrigbe me nya) kple “Kristo” (si nye Helagbe me nya) siaa gɔmee nye “Amesiamina.” Amesi ŋugbe wodo la anye amesi woasi ami na, si fia amesi Mawu atia na ɖoƒe tɔxɛ aɖe. Míava srɔ̃ nu geɖe le agbalẽ sia me tso dɔ vevi si Mesia la awɔ le Mawu ƒe tameɖoɖowo me vava me ŋu le ta aɖewo siwo le ŋgɔ me. Míagava srɔ̃ nu geɖe hã tso yayra siwo Yesu ate ŋu ahe vɛ na mí fifia gɔ̃ hã ŋu. Gake hafi wova dzi Yesu la, ɖikeke mele eme o be ame geɖe nɔ nya sia ŋu bum be, ‘Amekae ava nye Mesia la?’\n5. Amekae Yesu ƒe nusrɔ̃lawo ka ɖe edzi bliboe be Yesu nye?\n5 Le ƒe alafa gbãtɔ M.Ŋ. me la, Yesu si tso Nazaret ƒe nusrɔ̃lawo ka ɖe edzi bliboe be eyae nye Mesia si ŋugbe wodo. (Yohanes 1:41) Nusrɔ̃lawo dometɔ ɖeka si ŋkɔe nye Simon Petro gblɔ na Yesu tẽ be: “Wòe nye Kristo.” (Mateo 16:16) Gake aleke nusrɔ̃la mawo wɔ ka ɖe edzi ŋutɔŋutɔ be Yesue nye Mesia si ŋugbe wodo la, eye aleke míawo hã míawɔ aka ɖe edzi?\n6. Wɔ alesi Yehowa kpe ɖe nuteƒewɔlawo ŋu be woakpɔ Mesia la adze sii ƒe kpɔɖeŋu.\n6 Mawu ƒe nyagblɔɖila siwo nɔ anyi do ŋgɔ na Yesu ƒe vava gblɔ nya geɖe ɖi ku ɖe Mesia la ŋu. Nyagblɔɖi mawo akpe ɖe amewo ŋu woakpɔ eyama adze sii. Míate ŋu awɔ eƒe kpɔɖeŋu ale: Tsɔe be wobe nàyi ʋutɔɖoƒe alo ketekedzeƒe alo yameʋudzeƒe aɖe, afisi amewo sɔna gbɔ le, be nàva kpe ame aɖe si mènya o. Ðe manɔ bɔbɔe na wò be nàkpɔ amea adze sii kaba ne ame aɖe ɖɔ eƒe nɔnɔme na wò oa? Nenema ke Yehowa to nyagblɔɖilawo dzi ƒo nu tso nusiwo Mesia la ava wɔ kple nusiwo adzɔ ɖe edzi la ŋu tsitotsito le Biblia me. Nyagblɔɖi gbogbo mawo me vava akpe ɖe amesiwo nye nuteƒewɔlawo ŋu be woakpɔe adze sii bɔbɔe.\n7. Nyagblɔɖi siwo va eme ku ɖe Yesu ŋu la dometɔ eve aɖewoe nye kawo?\n7 Bu kpɔɖeŋu eve ko ŋu kpɔ. Gbã, nyagblɔɖila Mixa gblɔe ɖi ƒe 700 kple edzivɔ do ŋgɔ be woadzi Ŋugbedodovi la le Betlexem, si nye du sue aɖe le Yuda. (Mixa 5:1) Afikae wodzi Yesu le? Ẽ, du ma tututu mee! (Mateo 2:1, 3-9) Evelia, ƒe alafa geɖe do ŋgɔ la, nyagblɔɖi si le Daniel 9:25 fia asi ƒe si me tututu Mesia la ado—ƒe 29 M.Ŋ. * Nyagblɔɖi siawo kple bubu siwo va eme la ɖo kpe edzi be Yesue nye Mesia si ŋugbe wodo.\nYesu va zu Mesia, alo Kristo, esime wòxɔ nyɔnyrɔ\n8, 9. Kpeɖodzi kae na eme va kɔ le Yesu ƒe nyɔnyrɔxɔxɔ me be eyae nye Mesia la?\n8 Kpeɖodzi bubu aɖe si fia be Yesue nye Mesia la va dze ƒã le ƒe 29 M.Ŋ. ƒe nuwuwu lɔƒo. Ƒe ma mee Yesu yi Yohanes Amenyrɔɖetsimela gbɔ be wòanyrɔ ye ɖe Yordan-tɔsisia me. Yehowa do ŋugbe na Yohanes be yeana wòakpɔ dzesi aɖe si ana wòanya amesi Mesia la nye. Yohanes kpɔ dzesi ma le Yesu ƒe nyɔnyrɔxɔxɔ me. Biblia gblɔ nusi dzɔ la na mí be: ‘Ke esi wona nyɔnyrɔ Yesu vɔ la, edo go tso tɔa me enumake; eye kpɔ ɖa, dziƒowo ʋu nɛ, eye wòkpɔ Mawu ƒe gbɔgbɔ la le ɖiɖim abe akpakpa ene va edzi; eye kpɔ ɖa, gbe tso dziƒowo le gbɔgblɔm bena: Amesia enye vinye, si gbɔ nyemelɔ̃a nu lena o la, si dzea ŋunye!’ (Mateo 3:16, 17) Esi Yohanes kpɔ nusi dzɔ hese nya siawo vɔ la, ɖikeke aɖeke menɔ eyama me o be Yesue nye amesi Mawu dɔ ɖo ɖa. (Yohanes 1:32-34) Gbemagbe esi Mawu kɔ eƒe gbɔgbɔ kɔkɔe alo dɔwɔŋusẽ ɖe Yesu dzi la, eva zu Mesia, alo Kristo, amesi wotia be wòanye Kplɔla kple Fia.—Yesaya 55:4.\n9 Biblia ƒe nyagblɔɖi siwo va eme kple Yehowa Mawu ŋutɔ ƒe ɖaseɖiɖi tẽ na wòdze ƒã be Yesue nye Mesia si ŋugbe wodo la. Gake Biblia gaɖo biabia vevi eve aɖewo ŋu ku ɖe Yesu Kristo ŋuti: Afikae wòtso va, eye ameka ƒomevie wònye?\nAFIKAE YESU TSO VA?\n10. Nukae Biblia fia le Yesu ƒe agbenɔnɔ hafi wòva anyigba dzi ŋu?\n10 Biblia fia mí be Yesu nɔ agbe le dziƒo kpɔ hafi va anyigba dzi. Mixa gblɔe ɖi be woadzi Mesia la le Betlexem eye wògblɔ hã be enye amesi dzɔɣi “tso tititi.” (Mixa 5:1) Yesu ŋutɔ ɖee gblɔ zi geɖe be yenɔ dziƒo hafi wova dzi ye ɖe anyigba dzi. (Yohanes 3:13; 6:38, 62; 17:4, 5) Ƒomedodo nyui tɔxɛ aɖee nɔ Yesu kple Yehowa dome esi wònye gbɔgbɔmenuwɔwɔ nɔ dziƒo.\n11. Aleke Biblia ɖee fiae be Yesu nye Yehowa ƒe Vi si gbɔ melɔ̃a nu le kura o?\n11 Yesu nye Yehowa ƒe Vi tɔxɛ si gbɔ melɔ̃a nu le kura o—eye esɔ hã nenema. Woyɔe be “nuwɔwɔwo katã ƒe ŋgɔgbevi” le esi eyae nye Mawu ƒe nuwɔwɔ gbãtɔ ta. * (Kolosetɔwo 1:15) Susu bubu aɖe hã li si ta Vi sia nye ame tɔxɛ ɖo. Eyae nye “Tenuvi” la. (Yohanes 3:16) Esia fia be Yesue nye amesi ko Mawu ɖeɖe wɔ. Yesu ganye amesi ko Mawu zã le Eƒe nuwɔwɔ bubuawo katã wɔwɔ me. (Kolosetɔwo 1:16) Azɔ hã wogayɔa Yesu be “Nya la.” (Yohanes 1:14) Esia fia mí be enye Mawu ƒe nyanuɖela, eye ɖikeke mele eme o be exɔa gbedasi kple mɔfiame siwo tso Fofoa gbɔ na Mawu ƒe vi bubu siwo nye mawudɔlawo kple amegbetɔwo siaa.\n12. Aleke míewɔ nya be Tenuvi la mele tasɔsɔ me kple Mawu o?\n12 Ðe Ŋgɔgbevi la sɔ kple Mawu, abe alesi ame aɖewo xɔe se enea? Menye emae nye nusi Biblia fia o. Abe alesi míede dzesii le memama si do ŋgɔ me ene la, ɖe wowɔ Vi la. Ekema eme kɔ be gɔmedzedze li nɛ, evɔ gɔmedzedze alo nuwuwu meli na Yehowa Mawu ya o. (Psalmo 90:2) Tenuvi la mebui kura gɔ̃ hã kpɔ gbeɖe be yeadze agbagba anɔ tasɔsɔ me kple ye Fofo o. Biblia fia mí eme kɔ ƒã be Fofo la lolo wu Vi la. (Yohanes 14:28; Korintotɔwo I, 11:3) Yehowa ɖeka koe nye “Mawu ŋusẽkatãtɔ” la. (Mose I, 17:1) Eyata ame bubu aɖeke mele tasɔsɔ me kplii o. *\n13. Biblia ƒe nya si wògblɔ be Vi la nye “Mawu makpɔmakpɔ ƒe nɔnɔme” gɔme ɖe?\n13 Ƒomedodo kplikplikpli aɖee le Yehowa kple eƒe Ŋgɔgbevia dome esi wonɔ anyi ɖekae ƒe biliɔn geɖe—si nye ɣeyiɣi didi aɖe do ŋgɔ hafi wova wɔ ɣletivi gbogboawo kpakple anyigba la. Aleke gbegbe woƒe lɔlɔ̃ na wo nɔewo ade toe nye si! (Yohanes 3:35; 14:31) Vi vevi sia le abe Fofoa ene pɛpɛpɛ. Esia tae Biblia ƒo nu tso Vi la ŋu be enye “Mawu makpɔmakpɔ ƒe nɔnɔme” ɖo. (Kolosetɔwo 1:15) Ẽ, abe alesi ko ame aɖe ƒe vi ate ŋu aɖii le nu vovovowo me ene la, nenemae Vi sia si le dziƒo la ƒe nɔnɔmewo kple amenyenye sɔ pɛpɛpɛ kple Fofoa tɔe.\n14. Aleke wòdzɔe be wova dzi Yehowa ƒe Tenuvi la wònye amegbetɔ?\n14 Yehowa ƒe Tenuvi la lɔ̃ faa ɖi tso dziƒo va nɔ agbe le anyigba dzi. Gake ɖewohĩ àbia be, ‘Aleke wòte ŋu dzɔe be wodzi gbɔgbɔmenuwɔwɔ wònye amegbetɔe?’ Nukunue wònye Yehowa wɔ. Etrɔ eƒe Ŋgɔgbevi si le dziƒo ƒe agbe va de Yuda-ɖetugbi nɔaƒe Maria ƒe vidzidɔ me. Menye amegbetɔ aɖekee na wofɔ eƒe fu o. Aleae wòdzɔe be Maria va dzi vi si nye ame deblibo si wòtsɔ ŋkɔ na be Yesu.—Luka 1:30-35.\nAMEKA ƑOMEVIE YESU NYE?\n15. Nukatae míate ŋu agblɔ be Yesu dzie míeto va nya Yehowa nyuie wu?\n15 Nya siwo Yesu gblɔ kple nusiwo wòwɔ esime wònɔ anyigba dzi la kpena ɖe mía ŋu míenyaa amesi ƒomevi wònye nyuie. Gawu la, Yesu dzie míeto va nya Yehowa nyuie wu. Nukatae? Ðo ŋku edzi be Vi siae nye amesi ɖe Fofoa ƒe nɔnɔme fia pɛpɛpɛ. Susu sia tae Yesu gblɔ na eƒe nusrɔ̃lawo dometɔ ɖeka be: “Amesi ke kpɔm la, ekpɔ Fofo la.” (Yohanes 14:9) Biblia ƒe agbalẽ ene siwo woyɔna be Nyanyuiawo—Mateo, Marko, Luka, kple Yohanes—gblɔ nya geɖe na mí le Yesu Kristo ƒe agbenɔnɔ, eƒe dɔwɔwɔ, kple eƒe nɔnɔmewo ŋu.\n16. Nukae nye Yesu ƒe gbedasi vevitɔ, eye ameka gbɔe eƒe nufiafiawo tso?\n16 Wonya Yesu nyuie be enye “Nufiala.” (Yohanes 1:38; 13:13) Nukae wòfia? Eƒe gbedasia koŋue nye ‘fiaɖuƒe ŋuti nyanyui la’—eyae nye Mawu ƒe Fiaɖuƒe, si nye dziɖuɖu si le dziƒo si aɖu anyigba bliboa dzi eye wòahe yayra mavɔwo vɛ na ameƒomea me tɔ toɖolawo. (Mateo 4:23) Amekae de gbe sia asi nɛ? Yesu ŋutɔ gblɔ be: “Nye nufiafia la menye tɔnye o, ke boŋ amesi dɔm ɖa la tɔe,” eye ame mae nye Yehowa. (Yohanes 7:16) Yesu nya be enye ye Fofo ƒe didi be amewo nase Fiaɖuƒea ŋuti nyanyui sia. Míasrɔ̃ nu geɖe tso nusi Mawu ƒe Fiaɖuƒea nye kple nusi wòava wɔ ŋu le Ta 8 lia me.\n17. Teƒe kawoe Yesu fia nu le, eye nukatae wòku kutri nenema gbegbe be yeafia nu amewo?\n17 Afikae Yesu fia nu le? Le afisiafi si wòakpɔ amewo le—le duviwo kple dugãwo me, le kɔƒewo kple asiwo me, kpakple le amewo ƒe aƒewo me. Yesu menɔ mɔ kpɔm be ameawo nava ye gbɔ o. Eya ŋutɔe yi wo gbɔ. (Marko 6:56; Luka 19:5, 6) Nukatae Yesu do vevie nu alea gbegbe hezã eƒe ɣeyiɣi geɖe tsɔ nɔ gbeƒã ɖem nɔ nu fiam amewo? Elabena nenemae Mawu di be wòawɔ. Yesu wɔ Fofoa ƒe lɔlɔ̃nu ɣeawokatãɣi. (Yohanes 8:28, 29) Gake susu bubu aɖe hã li si tae wòɖe gbeƒã ɖo. Ameha siwo do go va egbɔ la ƒe nu wɔ nublanui nɛ. (Mateo 9:35, 36) Subɔsubɔhakplɔla siwo wòle be woanɔ Mawu kple eƒe tameɖoɖo ŋuti nyateƒea fiam wo hafi la gblẽ wo ɖi. Yesu nya alesi gbegbe wòhiã be ameawo nase Fiaɖuƒegbedasiae.\n18. Yesu ƒe nɔnɔme kawoe nyo ŋuwò vevie?\n18 Yesu tsɔa ɖe le eme na ame eye nu wɔa dɔ ɖe edzi vevie hã. Esia na amewo te ŋu tena ɖe eŋu faa eye wokpɔe be eƒe dɔme nyo. Egbɔ nɔnɔ dzɔa dzi na ɖeviwo gɔ̃ hã. (Marko 10:13-16) Yesu medea vovototo amewo me o. Elé fu ametafatafa kple numadzɔmadzɔwɔwɔ. (Mateo 21:12, 13) Le ɣeyiɣi si me amewo medea bubu nyɔnuwo ŋu boo o la, eya wɔ nu ɖe wo ŋu bubutɔe. (Yohanes 4:9, 27) Yesu bɔbɔ eɖokui anukwaretɔe. Ɣeaɖeɣi la, eklɔ afɔ na eƒe apostolowo, si nye dɔ si subɔvi tsɛwo wɔna zi geɖe.\nYesu ɖe gbeƒã le afisiafi si wòkpɔ amewo le\n19. Kpɔɖeŋu kae fia be Yesu tsɔ ɖe le amewo ƒe nuhiahiãwo me?\n19 Yesu tsɔa ɖe le amewo ƒe nuhiahiãwo me vevie. Esia dze ƒã esime wòto Mawu ƒe gbɔgbɔa ƒe ŋusẽ dzi da dɔ na amewo nukutɔe. (Mateo 14:14) Le kpɔɖeŋu me, ŋutsu aɖe si ŋu anyidɔ le la va Yesu gbɔ va gblɔ nɛ be: “Ne èlɔ̃ ko, àte ŋu aklɔ ŋutinye.” Yesu se veve ɖe amea nu ŋutɔŋutɔ. Yesu ƒe dɔme trɔ ɖe eŋu eye wòdo abɔ ɖa ka asi ŋutsua ŋu gblɔ be: “Melɔ̃ ŋutiwò nakɔ!” Eye ŋutsua kpɔ dɔyɔyɔ! (Marko 1:40-42) Àte ŋu akpɔ alesi gbegbe ŋutsua ase le eɖokui me la le susu mea?\nEWƆ NUTEƑE VASEÐE NUWUWU\n20, 21. Aleke Yesu ɖo kpɔɖeŋu le toɖoɖo Mawu nuteƒewɔwɔtɔe me?\n20 Yesu ɖo kpɔɖeŋu nyuitɔ kekeake na mí le toɖoɖo Mawu bliboe me. Ewɔ nuteƒe na Fofoa si le dziƒo le nɔnɔme ɖesiaɖe me kpakple le tsitretsiɖeŋu kple fukpekpe ƒomevi vovovowo me. Yesu nɔ te sesĩe ɖe Satana ƒe tetekpɔwo nu dzidzedzetɔe. (Mateo 4:1-11) Ɣeaɖeɣi Yesu ŋutɔ ƒe ƒometɔ aɖewo mexɔ edzi se o, eye wogblɔ tso eŋu gɔ̃ hã be “eƒe tame da.” (Marko 3:21) Gake Yesu mena woƒe nuwɔna kpɔ ŋusẽ ɖe edzi o; eyi Mawu ƒe dɔ si wòde esi la wɔwɔ dzi. Togbɔ be wodzu Yesu eye wowɔ nuvevii hã la, eɖu eɖokui dzi; mete kpɔ gbeɖe be yeawɔ nuvevi amesiwo tsi tre ɖe eŋu atsɔ aɖo eteƒe na wo o.—Petro I, 2:21-23.\n21 Yesu lé nuteƒewɔwɔ me ɖe asi vaseɖe ku me—esime eƒe futɔwo sẽ ŋuta le eŋu wɔ fui wòse veve ʋuu tsɔ kui. (Filipitɔwo 2:8) De ŋugble le nusiwo me wòto le eƒe agbenɔŋkeke mamlɛtɔ me ŋu kpɔ. Wolée, aʋatso ɖasefowo tso enu, ʋɔnudrɔ̃la maɖianukwarewo bu fɔe, amehawo ɖu fewu le eŋu, eye asrafowo wɔ fui. Woklãe ɖe ati ŋu, eye le eƒe gbɔgbɔ mamlɛa me la, edo ɣli gblɔ be: “Wowu nu vɔ!” (Yohanes 19:30) Gake le Yesu ƒe ku ƒe ŋkeke etɔ̃agbe la, Fofoa si le dziƒo fɔe ɖe tsitre wòzu gbɔgbɔmeme. (Petro I, 3:18) Kwasiɖa ʋɛ aɖewo megbe la, etrɔ yi dziƒo. Le afima la, “ebɔbɔ nɔ anyi ɖe Mawu ƒe nuɖusi me” eye wònɔ lalam vaseɖe esime wotsɔ fiaɖuŋusẽ de asi nɛ.—Hebritɔwo 10:12, 13.\n22. Viɖe kae do tso Yesu ƒe nuteƒewɔwɔ vaseɖe ku me me na mí?\n22 Viɖe kae do tso Yesu ƒe nuteƒewɔwɔ vaseɖe ku me me na mí? Le nyateƒe me la, Yesu ƒe kua ʋu mɔnukpɔkpɔ ɖi na mí be míakpɔ agbe mavɔ le paradiso me le anyigba dzi, abe alesi Yehowa ɖo tamee tso gɔmedzedzea me ene. Míadzro alesi Yesu ƒe ku na esia ava emee la me le ta si kplɔe ɖo me.\n^ mm. 7 Àte ŋu akpɔ Daniel ƒe nyagblɔɖi si ku ɖe Yesu ŋu me vava ŋuti numeɖeɖe le Megbenyawo me le axa 197-9.\n^ mm. 11 Woyɔa Yehowa be Fofo elabena eyae nye Wɔla la. (Yesaya 64:7) Esi Mawue wɔ Yesu ta la, woyɔe be Mawu ƒe Vi. Susu sia tɔgbe ke tae woyɔa gbɔgbɔmenuwɔwɔ bubuwo, kple ame Adam gɔ̃ hã, be Mawu ƒe viwo ɖo.—Hiob 1:6; Luka 3:38.\n^ mm. 12 Àte ŋu akpɔ kpeɖodzi bubu siwo fia be Tenuvi la mele tasɔsɔ me kple Mawu o le Megbenyawo me le axa 201-4.\nNyagblɔɖi siwo va eme kple Mawu ŋutɔ ƒe ɖaseɖiɖi ɖo kpe edzi be Yesue nye Mesia, alo Kristo la.—Mateo 16:16.\nYesu nye gbɔgbɔmenuwɔwɔ si nɔ agbe le dziƒo ɣeyiɣi didi aɖe hafi va anyigba dzi.—Yohanes 3:13.\nYesu nye nufiala, amesi doa vivi ɖe ame ŋu, kple amesi ɖo kpɔɖeŋu ɖi le toɖoɖo Mawu bliboe me.—Mateo 9:35, 36.\nAme Kae Nye Yesu Kristo? (Akpa 1)\nAme Kae Nye Yesu Kristo? (Akpa 2)\nAme Kae Nye Yesu (Akpa 3)


Saul Trɔ Dzi Me Le Damasko Mɔ Dzi | Biblia Me Ŋutinya\nLe Damasko Mɔ Dzi\nÈNYA amesi mlɔ anyi ɖe anyigba la? Saul ye. Ðo ŋku edzi be eyae nɔ amesiwo ƒu kpe Stefano la ƒe awuawo gbɔ. Kpɔ keklẽ gã ma ɖa! Nukae le dzɔdzɔm?\nEsi wowu Stefano megbe la, Saul xɔ ŋgɔ henɔ Yesu yomedzelawo dim be yeawɔ nuvevi wo. Eyia aƒe ɖesiaɖe me hekplɔa wo ɖadea gaxɔ me. Nusrɔ̃lawo dometɔ geɖe si yi du bubuwo me hedze egɔme ɖe gbeƒã “nyanyui” la le afima. Gake Saul yi du bubuawo me yi Yesu yomedzelawo di ge. Fifia edze mɔ yina Damasko. Gake le mɔa dzi la, nukunu aɖe va dzɔ:\nKasia keklẽ aɖe tso dziƒo klẽ ƒo xlã Saul. Edze anyi abe alesi míekpɔe le afisia ene. Tete gbe aɖe gblɔ be: ‘Saul, Saul! Nukatae nèle nuvevi wɔmem?’ Amesiwo le Saul ŋu la kpɔ keklẽ la hese gbeɖiɖi la, gake womete ŋu se nusi gblɔm wole la gɔme o.\nSaul bia be: ‘Wò amekae, Aƒetɔ?’\nGbeɖiɖi la gblɔ be: ‘Nyee nye Yesu, amesi nèle nuvevi wɔmee la.’ Yesu gblɔ esia, elabena esi Saul le nuvevi wɔm Yesu yomedzelawo la, Yesu senɛ abe ye ŋutɔe wole nuvevi wɔmee ene.\nAzɔ Saul bia be: ‘Aƒetɔ, nukae mawɔ?’\nYesu gblɔ nɛ be: ‘Tsi tre nàyi Damasko. Woagblɔ nusi nàwɔ la na wò le afima.’ Esi Saul tsi tre heʋu ŋku la, megale nu kpɔm o. Etsi ŋku! Eyata amesiwo le eŋu la lé eƒe alɔnu hekplɔe yi Damasko.\nEye Yesu gblɔ na eƒe nusrɔ̃la, siwo le Damasko la dometɔ ɖeka be: ‘Anania, tsi tre. Yi ablɔ, si woyɔna be Dzɔdzɔe la dzi. Bia ŋutsu aɖe si ŋkɔe nye Saul la ta le Yuda ƒeme. Metiae be wòanye dɔla tɔxɛ nam.’\nAnania yi. Esi wòkpɔ Saul la, eda eƒe asiwo ɖe edzi hegblɔ be: ‘Aƒetɔ la dɔm ɖe gbɔwò be nàgakpɔ nu, eye gbɔgbɔ kɔkɔe nayɔ wò.’ Enumake nane, si le abe tsrowo ene la ge tso Saul ƒe ŋkuwo dzi, eye wògale nu kpɔm.\nWowɔ Saul ŋudɔ le mɔ gã aɖe nu be wòaɖe gbeƒã na dukɔ geɖe. Wova yɔe be apostolo Paulo, amesi ŋuti míasrɔ̃ nu geɖe le. Gake gbã la, na míakpɔ nusi Mawu dɔ Petro be wòawɔ la ɖa.\nDɔwɔwɔwo 8:1-4; 9:1-20; 22:6-16; 26:8-20.


GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Setswana Slovak Slovenian Spanish Swahili Swedish Tagalog Thai Ukrainian\nAkantɔwo Ƒe Lododowo—Alesi Wowɔa Wo Ŋudɔe le Hadomegbenɔnɔ Me\nNUKAE nye lododo? Nyagɔmeɖegbalẽ aɖe ɖe lododo gɔme be enye “nyagbɔgblɔ kpui siwo amewo gblɔna zi geɖe tsɔ xlɔ̃a nu ame alo ƒoa nu tso agbe ŋu na ame.” Yorubatɔ siwo le Nigeria ɖea lododo gɔme le mɔ dodzidzɔname aɖe nu, eye wogblɔna be enye “sɔ si ate ŋu atsɔ ame kple du be woake ɖe nukpɔsusu vovovowo ŋu.”\nLododowo, alo abebubuwo ƒe vevienyenye dze le lododo sia si Akantɔ siwo le Ghana nya nyuie me be: “Vi nyanu loe wodona nɛ, wo megblɔa nya gbogbo nɛ o.” Nusi fiam wòle koe nye be mehiã be woagblɔ nya geɖe na nunyala hafi wòanya nusi wòle be wòawɔ o. Lododo si sɔ nana wobua tame henana wosea nu gɔme, eye wòte ŋu ʋãa ame be wòawɔ nusi sɔ.\nLe Ghana la, wodoa lowo zi geɖe ŋutɔ le srɔ̃ɖeƒewo kple kuteƒewo eye wodzena le woƒe hawo me. Wozãnɛ hã ne wodɔ ame aɖe ɖe dɔa aɖe gbe. Nyanuɖela alo amedɔdɔ wɔa lododowo ŋudɔ enuenu le aɖaŋu me.\nLe Akantɔwo dome la, amesi bi ɖe lododo me nyuie la nye amesi si nunya le. Dzidzɔtɔe le Biblia me la wogblɔ be Fia Salomo—amesi xɔ ŋkɔ le eƒe nunya, nusɔsrɔ̃, kple aɖaŋudzedze me la—do lo 3,000 sɔŋ. Nyateƒee, Mawue na woŋlɔ Biblia me lododowo eye wo me nyawo le eteƒe pɛpɛpɛ ɣesiaɣi, eye womele abe lododo siwo wotu ɖe amegbetɔwo ƒe nuteƒekpɔkpɔwo kple nugɔmesese dzi ene o. Aleke kee nunya anɔ amegbetɔwo ƒe lododowo me o, womate ŋu atsɔ wo asɔ kple esiwo le Biblia me o. Gake mina míadzro Akantɔwo ƒe lododo aɖewo me kpɔ.\nMawu Ŋuti Nukpɔsusu\nLe Ghana la, lododowo ɖea Mawu ƒe anyinɔnɔ dzixɔxɔse fiana, eye esia dzena le Akantɔwo ƒe lododo geɖewo me. Mawu ƒe anyimanɔmanɔ ŋuti nukpɔsusuwo mele Akantɔwo ƒe nufiafiawo me o. Le kpɔɖeŋu me, lododo ɖeka aɖe gblɔ be: “Ame aɖeke mefia Mawu ɖevi o.” Mawu ƒe anyinɔnɔ dzena na ɖevi gɔ̃ hã nyuie. Wodoa lo sia tsɔ fiaa nusi ɖeviwo te ŋu nyana bɔbɔe le mɔfiame vi aɖe ko nanae me ŋu.\nAkantɔwo ƒe lododo bubu aɖe gblɔ be: “Ne èsi le Mawu nu hã la, ete koe nègakpɔtɔ le.” Eyata ɖeko wònye ameɖokuifuflu be ame aɖe nate kpɔ aŋe aɖaba aƒu Mawu ƒe anyinɔnɔ dzi. Biblia gblɔ nya ma tɔgbe gbaɖegbe ke esi wògblɔ be Mawu ƒe “ŋkuwo le vɔ̃ kple nyui ŋu le afiawo katã.” (Lododowo 15:3) Mí katã míabu akɔnta na Ŋusẽkatãtɔ la.\nHadome Nyagbɔgblɔwo Kple Agbenɔnɔ Ŋuti Gɔmeɖosewo\nAbe alesi lododowo le le dekɔnu bubuwo me ene la, Akantɔwo ƒe lododowo ɖea hadomegbenɔnɔ kple kɔnu geɖewo fiana. Le kpɔɖeŋu me, ŋusẽ si nyagbɔgblɔwo te ŋu kpɔna ɖe ame dzi dze le kpɔɖeŋu sia me: “Ne wò nu da la evɔ̃ɖi wu be nàkli afɔ.” Aɖe si womemlã nyuie o ate ŋu agblẽ nu geɖe eye wòate ŋu ahe ku gɔ̃ hã vɛ.—Lododowo 18:21.\nGake ne womlã aɖe nyuie la, ate ŋu anye avuléla ŋutɔŋutɔ, abe alesi wòdze le abebubu sia me ene be, “Aɖu mehea nya le aɖe ŋkume o.” Nusi fiam wole le afisiae nye be woate ŋu akpɔ nya si dzɔ ɖe ame eve dome gbɔ le tomefafa me—le kpɔɖeŋu me, le ŋutsu kple srɔ̃a dome—to egbɔkpɔkpɔ le ŋutifafa me me. Eye ne esia mekpɔ egbɔ o la, avuléla aɖe ƒe aɖe ŋudɔwɔwɔ nyuie ate ŋu akpɔ masɔmasɔa gbɔ.\nNunya si Le Eme\nWoɖe nugɔmesese kple nuŋububu do ŋgɔ ƒe vevienyenye fia nyuie le lododo geɖewo me eye wohea susu yia nunya si le wo me dzi. Bometsila si wɔa nu gbodogbodo, si mebua eƒe nuwɔnawo me tsonuwo ŋu o ate ŋu asrɔ̃ nu tso abebubu sia me, “Ðe wokpɔa bebeƒe hafi nɔa ƒli yrum.”\nAnyo be dzila si de dzesi nɔnɔme gbegblẽ aɖewo le via ŋu nawɔ ɖe lododo sia dzi be, “Ati si mie gbɔna ŋku tɔ ge na ame la, ɖe wohonɛ ɖa, womekpaa nu gbɔ nɛ o.” Ẽ, ele be woaxɔ nɔnɔme gbegblẽ ɖesiaɖe le ame si—alo woatsi enu le gɔmedzedzea me—hafi wòadze go azu kuxi ŋutɔŋutɔ.\nNya Siwo Hea Susu Yia Gɔmeɖosewo Kple Dekɔnuwo Dzi\nƔeaɖewoɣi la, ehiã be woase dekɔnu aɖe gɔme hafi woate ŋu ase woƒe lododowo gɔme. Le kpɔɖeŋu me, le Akantɔwo dome la, wobua miasi tsɔtsɔ ƒo nui le ame ŋkume, vevietɔ le ame tsitsiwo dome, be enye nɔnɔme gbegblẽ. Wohe susu yi agbenyuinɔnɔ ƒe gɔmeɖose dzi le lododo sia me be, “Wometsɔa miasi fiaa ame de o.” Ne míagblɔe bubui la, ele be ame nakpɔ ŋudzedze ɖe nusi nye etɔ, kple afisi wòtso ŋu.\nLododo aɖe si he susu yi alesi Akantɔwo ɖua nu le aƒemee dzi gblɔ be: “Vi si nya asikɔklɔe ɖua nu kple ame tsitsiwo.” Le nuɖuɣiwo la, wonana aƒea me tɔwo nɔa anyi le ƒuƒoƒowo me le woƒe ƒexɔxɔwo nu. Gake woate ŋu ade bubu ɖevi, si léa be na eɖokui, vevietɔ dzadzɛnyenye kple agbenyuinɔnɔ gome be wòava ɖu nu kple fofoa kpakple ame tsitsi bubuwo le kplɔ̃ ŋu. Nusi fiam lododoa le enye be ame ƒe agbenyuinɔnɔ koŋue naa wodea bubu eŋu ke menye eƒe ƒexɔxɔ ye o.\nÐe nèle ŋugble dem le srɔ̃ɖeɖe ŋua? Ekema de ŋugble le Akantɔwo ƒe lododo sia ŋu kpɔ, “Srɔ̃ɖeɖe menye dehae wònye woaɖɔ akpɔ o.” Zi geɖe la, dehadzralawo ɖea mɔ na amesiwo di be yewoadzee la be woaɖɔe akpɔ gbã hafi atso nya me le agbɔsɔsɔ si nu wodi be woadze ŋu alo agbe edzedze gɔ̃ hã. Ke hã womate ŋu aɖɔ srɔ̃ɖeɖe kpɔ alea o. Lododo sia ɖo kpe srɔ̃ɖeɖe ƒe kadodo ƒe anyinɔnɔ ɖaa dzi eye wòtsi tre ɖe srɔ̃ɖeɖe dodo kpɔ ƒe nukpɔsusu ŋu.\nŊkuléle Ðe Nu Ŋu Nyuie\nLododo gbogbo aɖewo ɖo kpe alesi Akantɔwo ƒe tɔgbuiwo lé ŋku ɖe amewo kple lãwo ŋu vevie dzi. Le kpɔɖeŋu me, ŋkuléle ɖe koklonɔ kple viawo ŋu nyuie na wodo lo sia be, “Koklovi si nɔa dada ŋue ɖua bɔ ƒe ata.” Egɔme ɖe? Ne ame aɖe ɖea eɖokui ɖe aga la, woŋlɔnɛ be bɔbɔe ne wole nu nyui aɖe mam.\nAmesi léa ŋku ɖe akpɔkplɔ kuku ŋu la magbe nyagbɔgblɔ sia gɔmesese nyuie o be, “Ku megbe hafi wodzea si akpɔkplɔ ƒe didime.” Zi geɖe la wodoa lo sia ne ame aɖe kpɔ be yeƒe nu medzea ame ŋu o. Le nɔnɔme sia tɔgbe me la, amesi ƒe nu medzea ame ŋu o la dea dzi ƒo na eɖokui be ne yemegava li o la yeƒe anyimanɔmanɔ ana woakpɔ yeƒe vevienyenye adze sii kɔte.\nLododo Siwo Le “Kpɔɖeŋunuwo Me”\nTogbɔ be ɖe wogbugbɔ gblɔa Akantɔwo ƒe lododowo na woƒe megbeviwo tso dzidzime yi dzidzime hã la, wokpɔ wo dometɔ geɖewo ta le aɖaŋunuwɔwɔewo me. Aɖaŋunuwɔwɔe mawo tɔgbe dzena le atikpakpɛwo, atizɔtiwo, sikanudanuwo, kple avɔ siwo wolɔ̃na kple asi kpakple atsyã siwo wowɔna ɖe egbegbe vɔwo me me. Tsaɖila siwo ɖia tsa le Ghanatɔwo ƒe asinudɔdzraɖoƒewo ate ŋu akpɔ ŋutsu si le ati liam esime ŋutsu bubu le etutum ƒe kpɔɖeŋunuwo. Esia nye kpɔɖeŋu ƒe lododo si nye be, “Amesi lia ati wɔnu ŋue wokpena ɖo.” Nusi fiam wole la me kɔ ƒã be—ne èti taɖodzinu ɖɔʋuwo yome la, woana kpekpeɖeŋu wò.\nKuteƒewo dede koŋue ʋua mɔnukpɔkpɔ na nusi agbalẽŋlɔla aɖe yɔ be “avɔwo ƒe nuƒoɣi.” Vevesese ƒe nɔnɔme si me amesiame le ɣemaɣi bia be woade ŋugble le agbe me nudzɔdzɔwo ŋu. Eyatae kpɔɖeŋunu si wota ɖe kuvɔwo me gblɔa nya siwo me nunya detowo le. Le kpɔɖeŋu me, avɔ si me wota atrakpui ɖo hea susu yia lododo sia dzi be, “Menye ame ɖeka koe liaa ku ƒe atrakpui o.” * Esia ɖoa ŋku edzi na amesiame be wòabɔbɔ eɖokui ale be womaganɔ agbe abe ɖe womaku akpɔ gbeɖe ene o.—Nyagblɔla 7:2.\nLe Akantɔwo dome la, fiawo ƒe amedɔdɔwo alo tsiamiwo bi nyuie ɖe lowo dodo me, eye woléna fiatikplɔ si tame kpɔɖeŋunu aɖe le, si tsi tre ɖi na dua ƒe gɔmeɖose malɔ̃nugbɔ aɖe, ɖe asi. Le kpɔɖeŋu me, nɔnɔmetata si me xe aɖe tsɔ fe lé da aɖe ƒe ta nye “kpɔɖeŋunu” na lododo si gblɔ be, “Ne ènya lé da ƒe ta ko la, eƒe akpa mamlɛwo zua ka ɖeɖe.” Nuka gblɔm wole? Kpɔ kuxiwo gbɔ bliboe—tso tagbɔ heyi.\nLododo Ŋudɔwɔwɔ Nyuie\nAbe alesi wòle le kpɔɖeŋu bubu ɖesiaɖe ɖoɖo me ene la, ɣeyiɣi kple alesi wowɔa lododo aɖe ŋudɔ nɔa te ɖe nya si gblɔm wole la kple nyaselawo siaa dzi. Woate ŋu agblẽ nya si gblɔm wole ƒe nyonyo me ne womewɔ lododowo ŋudɔ nyuie o. Eye esi lododowo ŋudɔwɔwɔ nye nuƒoƒo nyuie ƒe akpa vevi aɖe le dekɔnu aɖewo me ta la, wo ŋudɔmawɔmawɔ nyuie ate ŋu ana amewo naɖe bubu le nuƒola ŋu.\nLe Ghana la, wobua ame tsitsiwo be woawoe nye lododo fialawo kple wo takpɔlawo. Eyata zi geɖe la, wotsɔa nya sia dzea lododo gɔme be “Ame tsitsiwo gblɔna be . . .” Eye le afisi nuƒola aɖe le nu ƒom na nyasela siwo tsi wui kura le la, enye bubudedeameŋu be wòadze lododo gɔme be, “Mi ame tsitsiwoe gblɔna be . . .” Le bubudedeameŋu ta la, nuƒola si metsi o madi be yeawɔe wòadze abe yee le nunya fiam ame tsitsiwo le lododowo me ene o.\nNu Vevi aɖe Siwo Wòle Be Woade Dzesi\nLododo ate ŋu ado ŋgɔ na numeɖeɖe aɖe alo akplɔe ɖo. Azɔ hã woate ŋu adee numeɖeɖe aɖe me nunyatɔe si abia nugɔmesese deto hafi wòanya nusi ŋu wòku ɖo. Le kpɔɖeŋu me, le ɖokuibɔbɔla ŋutifafalɔ̃la gome la, Akantɔ ate ŋu agblɔ be: “Ne asiamasi ɖeɖee la, anye ne tu aɖeke maɖi le kɔƒe sia me o.” Esia he susu yi lododo sia dzi be, “Ðe wònye abɔbɔ kple klo ko ƒe nyae la, anye ne tu aɖeke maɖi o.” Wobua lã evea siaa be wofa eye womedana o eyata womedia dzre o. Amesiwo si nɔnɔme siawo le naa ŋutifafa nɔa anyi.\nGake ne èdi be Akantɔ aɖe nado lo aɖewo na wò la, ɖewohĩ ɖeka koe nàse, “Ame nɔ ŋu mekua drɔ̃e o.” Ne míagblɔe bubui la, womate ŋu ado lo yakatsyɔ o abe alesi ame aɖe mate ŋu aku drɔ̃e ne ele ŋu o ene. Nɔnɔmewoe biana be woawɔ wo ŋudɔ.\n^ mm. 25 Enyo be míade dzesii be nutata sia le avɔ amadede vovovo me ke menye yibɔawo siwo wozãna le kuteƒewo koŋ ɖeɖeko mee wòle o.\nƉoe Ɖe Amewo Ɖoe Ɖe Amewo Akantɔwo Ƒe Lododowo—Alesi Wowɔa Wo Ŋudɔe le Hadomegbenɔnɔ Me\ng03 4/8 axa 29-31


Romatɔwo 7 | Biblia Le Internet Dzi | Xexe Yeye Gɔmeɖeɖe (1984)\n7 Nɔviwo, ɖe wòanye be mienyae oa, (elabena mi ame siwo nya se lae mele nu ƒom na,) be Se la ɖua aƒetɔ ɖe ame dzi zi ale si wòle agbe oa? 2 Le kpɔɖeŋu me, se bla nyɔnu srɔ̃tɔ ɖe srɔ̃a ŋu ŋkeke ale si ŋutsua le agbe; gake ne ŋutsua ku la, ekema wotu nyɔnua tso srɔ̃a ƒe se la me. 3 Eya ta ne srɔ̃a le agbe la, woayɔe be ahasiwɔla ne eva zu ŋutsu bubu tɔ. Gake ne srɔ̃a ku la, ekema evo tso ŋutsua ƒe se la me, si na be ne eva zu ŋutsu bubu tɔ la, menye ahasiwɔla o. 4 Eya ta nɔvinyewo, wona miawo hã miezu ame kukuwo le Se la gome to Kristo la ƒe ŋutilã me, ale be miazu ame bubu, si nye ame si wofɔ tso ame kukuwo dome, la tɔ, bene míatse ku na Mawu. 5 Elabena esi míenɔ agbe le ŋutilã nu la, nu vɔ̃ ƒe dzodzro sesẽ siwo Se la he ɖe go la nɔ dɔ dzi le míaƒe ŋutinuwo me, bene míatse ku na ku. 6 Gake azɔ la, wotu mí tso Se la me, elabena míeku na nu si wotsɔ lé mí ɖi sesĩe la, bene míazu kluviwo le gɔmesese yeye nu to gbɔgbɔ la me, eye menye le gɔmesese xoxo la nu to se si woŋlɔ ɖi la dzi o. 7 Ekema nya kae míagblɔ? Ðe Se la nye nu vɔ̃a? Gbeɖe! Le nyateƒe me la, ne menye Se lae o la, anye ne nyemenya nu si nu vɔ̃ nye o; le kpɔɖeŋu me, nyemanya nu si ŋubiabiã nye o, ne menye ɖe Se la gblɔ be: “Mele be nàbiã ŋu o.” 8 Gake esi nu vɔ̃ la kpɔ mɔnu to sedede la dzi ta la, ena ŋubiabiã ɖe sia ɖe ƒomevi va nyɔ ɖe menye, elabena ne se meli o la, ekema nu vɔ̃ ku. 9 Nyateƒee, menɔ agbe semanɔsitɔe tsã; gake esi sedede la va ɖo la, nu vɔ̃ gagbɔ agbe, gake nye ya meku. 10 Eye se si wode hena agbe la, nye ya mekpɔe be wodee hena ku. 11 Elabena esi nu vɔ̃ la kpɔ mɔnu to sedede la dzi ta la, eble nunye heto edzi wum. 12 Evɔ Se la le kɔkɔe, eye sedede la le kɔkɔe, le dzɔdzɔe, henyo hafi. 13 Ekema ɖe nu nyui la zu ku nama? Gbeɖe! Hafi nu vɔ̃ boŋ ye zui, bene wòadze ƒãa be, nu vɔ̃ toa nu nyui me hea ku vanɛ nam; ale be nu vɔ̃ la navɔ̃ɖi ɖe edzi wu to sedede la me. 14 Elabena míenyae be gbɔgbɔmenue Se la nye; gake ŋutilãmeme, si wodzra ɖe nu vɔ̃ te, ye nye ya menye. 15 Elabena nu si wɔm mele la, nyemenyae o. Elabena nu si medina la, menye eyae mewɔna o; hafi nu si melé fu la boŋ ye mewɔna. 16 Gake ne nu si nyemedina o lae mewɔna la, ekema melɔ̃ ɖe edzi be Se la nyo. 17 Ke meganye nyee le ewɔm o, ke boŋ nu vɔ̃ si le menye lae. 18 Elabena menyae be le menye—egɔmee nye: le nye ŋutilã me—la, nu nyui aɖeke meli o; elabena didi ƒe ŋutete le menye, gake nu si nyo wɔwɔ ƒe ŋutete ya meli o. 19 Elabena nu nyui, si medina la, nyemewɔnɛ o, gake nu vɔ̃ɖi, si nyemedina o la, eya boŋ mewɔna. 20 Ke ne nu si nyemedina o lae mewɔna la, ekema meganye nyee le ewɔm o, ke boŋ nu vɔ̃ si le menye lae. 21 Eya ta mekpɔ se sia le gonyeme: ne medi be mawɔ nu si sɔ la, nu vɔ̃ɖi boŋ nɔa menye. 22 Mekpɔa dzidzɔ le Mawu ƒe se la ŋu ŋutɔ le ame si menye le ememe la gome, 23 gake mekpɔ se bubu aɖe le nye ŋutinuwo me, si le aʋa wɔm kple nye susu ƒe se, eye wòléam aboyoe yina na nu vɔ̃ ƒe se, si le nye ŋutinuwo me. 24 Oo, nye nublanuitɔ! Ame kae aɖem tso ŋutilã sia si ana maku la si me? 25 Akpe na Mawu to Yesu Kristo, mía Aƒetɔ, la dzi! Eya ta le nye susu me la, menye kluvi na Mawu ƒe se la, gake le nye ŋutilã me la, na nu vɔ̃ ƒe se la.


Ku | Nya Si Biblia Gblɔ\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tsonga Turkish Twi Ukrainian Vietnamese Xhosa Zulu\nAfi kae ame kukuwo le?\n“Anyi nènye, eye anyi ke nàgatrɔ azu!”—1 Mose 3:19.\nAme aɖewo gblɔna be agbe gale agbe sia godo. Wosusuna be kukuawo yina ɖanɔa agbe le dziƒo, dzo mavɔ me, ŋutiklɔdzo alo Limbo me. Ame bubuwo hã xɔ gbugbɔgadzɔ dzi se. Eye ame siwo melɔ̃a mawusubɔsubɔnya o hã xɔe se be ku nye amegbetɔwo ƒe nuwuƒe.\nNyagblɔla 9:10 gblɔ be, “nuwɔwɔ alo tamebubu, sidzedze alo nunya mele tsieƒe, afi si yi ge nàla o.” Biblia gblɔ nu si dzɔna ɖe amewo kple lãwo dzi ne woku la hã na mí. Egblɔ be: “Wo katã woyina teƒe ɖeka; anyi me wo katã wotso, eye anyi wo katã woagazu.”—Nyagblɔla 3:20.\nNɔnɔme ka mee kukuawo le?\n“Ne eƒe gbɔgbɔ nu tso la, egbugbɔna yia eƒe anyi gbɔ; gbe ma gbe eƒe tameɖoɖowo nu yina.”—Psalmo 146:4.\nWofia ame geɖe be nu si me ame tona ne eku la nɔ te ɖe nu siwo wòwɔ esime wòle agbe la dzi. Wobe ne ewɔ nu nyui la, ayi dzidzɔ mavɔ me; gake ne ewɔ nu vlowo la, ayi fukpekpe mavɔ me. Wogblɔna be ele be woaklɔ nu vɔ̃ le amegbetɔwo ŋuti hafi woate ŋu ado ɖe Mawu ŋkume ne woku. Gake dzidzɔ sia bɔa ame siwo ŋuti womeklɔ nu vɔ̃ le o la ya tegbee.\nKukuawo mekpɔa dzidzɔ alo sea veve o. Esi wònye be kukuawo menyaa naneke o ta la, womate ŋu awɔ naneke o; eye womate ŋu akpe ɖe agbagbeawo ŋu alo awɔ nu vevi hã wo o. Nyagblɔla 9:5, 6 gblɔ be: “Agbagbeawo nyae be, yewogbɔna kuku ge, ke kukuawo menya naneke o, . . . woƒe amelɔlɔ̃ kple fuléle kpakple ŋuʋaʋã nu yi gbe aɖe gbe ke, eye womagakpɔ gome le nu siwo katã dzɔna le ɣea te la me akpɔ o.”\nÐe ame kukuwo agava anɔ agbe akea?\n“Ne ŋutsu ku la, ɖe wògagbɔa agbea? Le nye aʋamenɔɣiwo katã la manɔ asiɖeɖe le ŋunye lalam.”—Hiob 14:14.\nAme geɖe xɔe se be ne ame aɖe yi dzo mavɔ me ko la, ke evɔ nɛ tegbee. Wobe wowɔa funyafunya amewo le dzo mavɔ me tegbee. Gake wogblɔna hã be ne woklɔ nu vɔ̃ le ame siwo le ŋutiklɔdzo me la ŋuti ko hafi woakpɔ dzidzɔ le dziƒo.\nMawu ƒe Vi la afɔ ame siwo le alɔ̃ dɔm le ku me la ɖe tsitre woava nɔ agbe le anyigba dzi. Biblia gblɔ be: “Esia megawɔ mo yaa na mi o, elabena gaƒoƒo la gbɔna, esi me ame siwo katã le ŋkuɖodziyɔdowo me la ase eƒe gbe, eye woado go.” (Yohanes 5:26, 28, 29) Ale si ame siwo wofɔ ɖe tsitre anɔ agbee la dzie woanɔ te ɖo ana agbe mavɔ wo loo alo atsrɔ̃ wo ɖikaa. *\n^ mm. 14 Àte ŋu axlẽ nu geɖe tso tsitretsitsia ŋu le agbalẽ si nye Nuka Tututue Nye Biblia ƒe Nufiafia? ƒe ta 7 lia me. Yehowa Ðasefowoe tae.\nƉoe Ɖe Amewo Ɖoe Ɖe Amewo Ku\nNya Kae Biblia Gblɔ Tso Ku Ŋu?


Marko 10 | Biblia Le Internet Dzi | Xexe Yeye Gɔmeɖeɖe\nSrɔ̃ɖeɖe kple srɔ̃gbegbe (1-12)\nYesu yra ɖeviwo (13-16)\nKesinɔtɔ aɖe ƒe biabia (17-25)\nNuwo tsɔtsɔ sa vɔe ɖe Fiaɖuƒea ta (26-31)\nYesu gagblɔ eƒe ku ŋu nya ɖi (32-34)\nNu si Yakobo kple Yohanes bia (35-45)\nYesu nye tafe na ame geɖewo (45)\nWoda gbe le Bartimeo si nye ŋkuagbãtɔ la ŋu (46-52)\n10 Eye Yesu dzo le afi ma va Yudea ƒe liƒowo dzi le Yordan godo, eye amehawo gava ƒo ƒu ɖe eŋu. Eye abe ale si wòwɔna ɖaa ene la, egade asi nufiafia wo me.+ 2 Eye Farisitɔwo ɖoe be yewoadoe kpɔ, eya ta wote ɖe eŋu biae ne se ɖe mɔ na ŋutsu be wòagbe srɔ̃a.+ 3 Ebia wo be: “Se kae Mose de na mi?” 4 Woɖo eŋu be: “Mose ɖe mɔ be woaŋlɔ srɔ̃gbegbalẽ eye woagbee.”+ 5 Ke Yesu gblɔ na wo be: “Miaƒe dzimesesẽ+ tae wòŋlɔ se sia ɖi na mi ɖo.+ 6 Gake tso nuwɔwɔwo ƒe gɔmedzedze la, ‘ŋutsu kple nyɔnu Mawu wɔ woe.+ 7 Esia ta ŋutsu agblẽ fofoa kple dadaa ɖi,+ 8 eye wo ame evea woanye ŋutilã ɖeka,’+ ale be womeganye eve o, ke boŋ ŋutilã ɖeka. 9 Eya ŋuti nu si Mawu bla ɖekae* la, ame aɖeke negama eme o.”+ 10 Esi wogava aƒe aɖe me la, nusrɔ̃lawo bia nyae tso nya sia ŋu. 11 Egblɔ na wo be: “Ame sia ame si gbe srɔ̃a, eye wòɖe bubu la, ewɔ ahasi+ ɖe nyɔnua ŋu, 12 eye ne nyɔnu aɖe gbe srɔ̃a, eye wòɖe ŋutsu bubu la, ewɔ ahasi.”+ 13 Azɔ amewo kplɔ wo vi suewo va egbɔ be wòaka asi wo ŋu, ke nusrɔ̃lawo blu ɖe wo ta.+ 14 Esi Yesu kpɔ esia la, dɔme vee, eye wògblɔ na wo be: “Mina ɖeviawo nava gbɔnye; migaxe mɔ na wo o, elabena ame siawo ƒomevi tɔe nye Mawu Fiaɖuƒe la.+ 15 Vavã mele egblɔm na mi be, ame sia ame si mexɔa Mawu Fiaɖuƒe la abe ale si ɖeviwo xɔa nui ene o la, mate ŋu ayi ɖe eme gbeɖe o.”+ 16 Exɔ ɖeviawo ɖe eƒe akɔnu, eye wòda asi ɖe wo dzi heyra wo.+ 17 Esi Yesu do go yina la, ame aɖe ƒu du va dze klo ɖe eŋkume hebiae be: “Nufiala Nyui, nu kae mawɔ be manyi agbe mavɔ la dome?”+ 18 Yesu gblɔ nɛ be: “Nu ka tae nèle yɔyem be ame nyui? Ame aɖeke menye ame nyui o, negbe ame ɖeka ko, eyae nye Mawu.+ 19 Ènya sededeawo ɖe: ‘Mègawu ame o,+ mègawɔ ahasi o,+ mègafi fi o,+ mègaɖi aʋatsoɖase o,+ mègatafa ame o,+ bu fofowò kple dawò.’”+ 20 Ŋutsua gblɔ nɛ be: “Nufiala, mewɔa nu siawo katã tso nye ɖevime ke.” 21 Yesu kpɔe dũu, eye wòlɔ̃e, eye wògblɔ nɛ be, “Nu ɖeka susɔ na wò: Heyi nàdzra nu siwo le asiwò la, nàtsɔ ga la ana ame dahewo, eye kesinɔnu anɔ asiwò le dziƒo; eye nàva dze yonyeme.”+ 22 Ke esi wòse nya sia la, elé blanui, eye wòdzo kple nuxaxa, elabena nu geɖe le esi.+ 23 Eye Yesu tsa ŋku godoo eye wògblɔ na eƒe nusrɔ̃lawo be: “Aleke gbegbe wòasesẽ na ame siwo si ga le be woage ɖe Mawu Fiaɖuƒe la mee nye esi!”+ 24 Eƒe nyawo wɔ nuku na nusrɔ̃lawo. Ke Yesu gblɔ na wo be: “Vinyewo, aleke gbegbe wòasesẽ be woage ɖe Mawu Fiaɖuƒea mee nye esi! 25 Ele bɔbɔe na kposɔ be wòato abui ƒe vo me wu be kesinɔtɔ nayi ɖe Mawu Fiaɖuƒe la me.”+ 26 Egawɔ nuku na wo ɖe edzi, eye wobiae be:* “Ekema ame ka gɔ̃e ate ŋu akpɔ ɖeɖe?”+ 27 Yesu kpɔ wo dũu, eye wògblɔ be: “Le amegbetɔwo gbɔ la, manya wɔ o, ke mele nenema le Mawu gbɔ o, elabe Mawu ya tea ŋu wɔa nu sia nu.”+ 28 Petro gblɔ nɛ be: “Kpɔ ɖa! Míegblẽ nuwo katã ɖi hedze yowòme.”+ 29 Yesu gblɔ be: “Vavã mele egblɔm na mi be, ame sia ame si gblẽ aƒe alo nɔviŋutsuwo alo nɔvinyɔnuwo alo dada alo fofo alo viwo alo agblewo ɖi le nye kple nya nyuia ta la,+ 30 akpɔ aƒewo, nɔviŋutsuwo, nɔvinyɔnuwo, dadawo, viwo kple agblewo teƒe alafa ɖeka fifia le ɣeyiɣi sia me hekpe ɖe yometitiwo ŋu,+ eye le nuɖoanyi* si gbɔna me la, akpɔ agbe mavɔ. 31 Ke ame geɖe siwo nye gbãtɔwo la azu mlɔetɔwo, eye mlɔetɔwo azu gbãtɔwo.”+ 32 Azɔ wodze mɔ yina Yerusalem, eye Yesu le wo ŋgɔ, eye wòwɔ moyaa na wo; ke ame siwo dze wo yome la le vɔvɔ̃m. Egayɔ Ame Wuieveawo ɖe kpɔe, eye wòde asi nu siwo gbɔna dzɔdzɔ ge ɖe edzi la, gbɔgblɔ me na wo be:+ 33 “Kpɔ ɖa! Míeyina Yerusalem, eye woade Amegbetɔvi la asi na nunɔlawo ƒe tatɔwo kple agbalẽfialawo. Woatso kufia nɛ, eye woadee asi na dukɔwo me tɔwo, 34 eye woaɖu fewu le eŋu, woaɖe ta ɖe eŋu, woaƒoe kple atam, eye woawui, gake afɔ ɖe tsitre le ŋkeke etɔ̃ megbe.”+ 35 Eye Yakobo kple Yohanes, siwo nye Zebedeo viwo,+ te ɖe eŋu gblɔ nɛ be: “Nufiala, míedi be nàwɔ nu sia nu si míabia wò la na mí.”+ 36 Ebia wo be: “Nu ka dim miele be mawɔ na mi?” 37 Woɖo eŋu nɛ be: “Na be mía dometɔ ɖeka nanɔ anyi ɖe wò ɖusime, eye ɖeka ɖe wò miame le wò ŋutikɔkɔe la me.”+ 38 Ke Yesu gblɔ na wo be: “Mienya nu si biam miele o. Miate ŋu ano kplu si no ge mala alo axɔ nyɔnyrɔ si xɔ ge malaa?”+ 39 Woɖo eŋu nɛ be: “Míate ŋui.” Eye Yesu gblɔ na wo be: “Miano kplu si no ge mala la, eye miaxɔ nyɔnyrɔ si xɔ ge mala baa.+ 40 Gake anyinɔnɔ ɖe nye ɖusime alo miame ya la, menye tɔnye be mana o, ke boŋ ame siwo Mawu dzrae ɖo ɖi na la tɔe.” 41 Esi ame ewo susɔeawo see la, dzi ku wo ɖe Yakobo kple Yohanes ŋu.+ 42 Ke Yesu yɔ wo va eɖokui gbɔ gblɔ na wo be: “Mienyae be ame siwo wobuna dukɔwo dzi ɖulawo la ɖua aƒetɔ ɖe wo dzi, eye woƒe amegãwo kpɔa ŋusẽ ɖe wo dzi.+ 43 Meganɔ alea le mia dome o; ke boŋ ame sia ame si di be yeanye gã le mia dome la nanye miaƒe subɔla,+ 44 eye ame sia ame si di be yeanye gbãtɔ le mia dome la nanye mi katã miaƒe kluvi. 45 Elabena Amegbetɔvi la gɔ̃ hã meva be woasubɔ ye o, ke boŋ be yeasubɔ,+ eye yeatsɔ yeƒe agbe* ana wòanye tafe na ame geɖewo.”+ 46 Eye wova ɖo Yeriko. Ke esi eya kple eƒe nusrɔ̃lawo kpakple ameha gã aɖe le go dom le Yeriko dua me la, Bartimeo, (Timeo vi,) si nye nubiala ŋkuagbãtɔ la nɔ anyi ɖe mɔ to.+ 47 Esi wòse be Yesu Nazaretetɔ lae la, ede asi ɣlidodo me be: “Yesu, David Vi,+ kpɔ nublanui nam!”+ 48 Eye ame geɖewo blu ɖe eta be wòazi ɖoɖoe, ke egado ɣli sesĩe wu be: “David Vi lee, kpɔ nublanui nam dzro!” 49 Eya ta Yesu tɔ hegblɔ be: “Miyɔe vɛ nam.” Eya ta woyɔ ŋkuagbãtɔ la gblɔ nɛ be: “Wò dzi nedze eme! Tso; ele yɔwòm.” 50 Eɖe eƒe awudziwui ƒu gbe hetso kpla yi Yesu gbɔ. 51 Eye Yesu biae be: “Nu kae nèdi be mawɔ na wò?” Ŋkuagbãtɔ la gblɔ nɛ be: “Raboni,* na magakpɔ nu.” 52 Eye Yesu gblɔ nɛ be: “Heyi. Wò xɔse na nèhaya.”+ Enumake ŋkuagbãtɔ la kpɔ nu,+ eye wòdze Yesu yome le mɔa dzi.\n^ Egɔmeɖeɖe tẽe, “nu si Mawu bla ɖe kɔkuti ɖeka te.”\n^ Agate ŋu afia, “wobia wo nɔewo be.”\n^ Egɔmee nye “Nufiala.”


2 Mose 34 - Holy Bible [Ewe Bible 1913] - (2Mo 34)\nEye Yehowa gblɔ na Mose bena: Kpe kpe eve nyuie abe gbãtɔwo ene, eye maŋlɔ kpe gbãtɔ, siwo negbã la, ƒe nyawo ɖe wo dzi.\nDzra ɖo vaseɖe etsɔ, eye etsɔ ŋdi la nalia Sinai-to la, eye nanɔ dzɔyem le to la tame.\nAmea ɖeke malia to la kpli wò o, eye womakpɔ amea ɖeke le to blibo la dzi o; alẽwo kple nyiwo hã maɖu gbe le to sia gbɔ o.\nEye Mose kpɔ kpe ete nyuie abe gbãtɔwo ene, eye wòfɔ ŋdi kanya helia Sinai-to la, abe alesi Yehowa de se ne ene, eye wotsɔ kpe eveawo ɖe asi.\nEye Yehowa ɖi va le alilikpo me, eye wòtsi tre ɖe egbɔ le afima, eye woɖe gbe ƒã Yehowa ƒe ŋkɔ.\nEye Yehowa va to eŋuti yi heɖe gbe ƒã bena: Yehowa, Yehowa, nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ,\namesi dzia amenuveve ɖo na ame akpe nanewo, eye wotsɔa vodada, dzidada kple nuvɔ̃ kena; ke megbea tohehe o, boŋ etua fofowo ƒe vodadawo ŋuti le na viwo kple wo viwo ƒe viwo, vaseɖe dzidzime etɔ̃lia kple enelia dzi.\nTete Mese wɔ kaba tsyɔ mo anyi, eye wodo gbe ɖa\ngblɔ bena: Aƒetɔ, ne eve nunye la, ekema meɖe kuku be, Aƒetɔ ŋutɔ nanɔ mia dome ayi, elabena dukɔ kɔ lialiatɔ wònye, eyata tsɔ miaƒe vodadawo kple nuvɔ̃wo ke mi, eye naxa mí awɔ tɔwòe.\nEɖo ŋu bena: Kpɔ ɖa, mebia nu kpli wò le wò dukɔ blibo la ŋku me, eye mawɔ nukunu, siwo womewɔ le anyigba blibo la dzi kple dukɔwo katã dome kpɔ o la: eye dukɔ blibo, si dome nèle la, akpɔ Yehowa ƒe nukunuwo, elabena nusi mawɔ kpli wò la, adzi ŋɔ.\nDzra se, siwo maɖe na wò egbe la ɖo. Kpɔ ɖa, manyã Amoritɔwo, Kanaanitɔwo, Xititɔwo, Perizitɔwo, Xiwitɔwo kple Yebusitɔwo le ŋgɔwò.\nKpɔ nyuie, bena magabla nu kple anyigbadzitɔ, siwo gbɔ nava la o, be womaganɔ mia dome atrɔ zu mɔ na mi o.\nKe boŋ mímu woƒe vɔsamlekpuiwo, migbã woƒe legbawo, eye milã woƒe Aseratiwo ƒu anyi.\nMegabla nu kple anyigbadzitɔwo gbeɖegbeɖe o; elabena ne wole woƒe mawunuwo wɔm, eye wosa vo na woƒe mawuwo la, ekema woayɔ wò, be nava du woƒe vɔsanuawo,\neye naɖe woƒe vinyɔnuwo na viwòŋutsuwo; eye ne woƒe vinyɔnuwo le woƒe mawunuwo wɔm la, ekema woana be, viwòŋutsuwo hã nasubɔ woƒe mawuwo.\nMegake mawu na ɖokuiwò o!\nƉo ŋku abolo-maʋamaʋã-ŋkekenyuie la dzi. Ŋkeke adre sɔŋ naɖu abolo maʋamaʋã le nuŋeɣleti ƒe ŋkeke, si woɖo la dzi, abe alesi mede se na wò ene; elabena nuŋeɣleti la dzi nèʋu tso Egipte.\nNusianu, si aʋu dɔnu na dada la, tanyee; lãwo ƒe ŋgɔgbevi, siwo nye atsu, eɖanye nyi alo alẽ o, tanyee.\nKe natsɔ alẽ èɖuɖɔ tedzi ƒe ŋgɔgbevii, ne mèɖudɔe o la, naŋe kɔ nɛ. Ɖuɖɔ wò ŋgɔgbeviŋutsuwo katã ta. Womava ŋkunye me asi gbɔlo o.\nŊkeke ade nawɔ da, ke nadzudzɔ le ŋkeke adreagbe; eɖanye agbleŋlɔɣi alo nuŋeɣi o, dzudzɔ ɖokuiwò.\nƉu kwasiɖawo ƒe ŋkekenyuie, si enye lu gbãtɔwo ŋeŋe ƒe ŋkekenyuie la; emegbe naɖu avaɖoɖoŋkekenyuie le ƒe la ƒe nuwuwu.\nWò ŋutsuwo katã nava Aƒetɔ Yehowa, Israel ƒe Mawu la, ŋku me zi etɔ̃ le ƒe ɖeka me.\nManyã dukɔwo le ŋgɔwò, eye makeke wò liƒowo ɖe nu; ke ne èyi Yehowa wò Mawu ƒe ŋku me zi etɔ le ƒe ɖeka me la, wò anyigba madzro amea ɖeke o.\nMegatsɔ nye vɔsalã ƒe ʋu sa vɔe le afisi amɔwɔ ʋaʋã le o, eye megagblẽ ŋutitotoŋkekenyuie ƒe vɔsalã ɖi ŋu nake ɖe edzi o.\nWò agblemenu gbãfa, siwo nèƒã la, natso ava Yehowa, wò Mawu ƒe me. Megaɖa gbɔ̃vi le dada ƒe notsi me o.\nEsi Mose di tso Sinai-toa dzi la, kpe eveawo, siwo dzi sea le la, le esi. Esi Mose ɖi tso toa dzi la, menyae bena, esi wòƒo nu kple ye la, yeƒe mo de asi keklẽ me o.\nEye esi Aron kple Israel-viwo katã kpo bena, Mose ƒe mo le keklẽm la, wole vɔvɔ̃m na tete ɖe eŋu.\nTete Mese ya wo ɖa, eye Aron kple ameha la fe amegãwo katã gatrɔ va agbo, eye Mose ƒo nu kple wo.\nEmegbe Israel-viwo katã te va, eye wòde se, siwo katã Yehowa gblɔ nɛ le Sinai-toa dzi la, na wo.\nEsi Mose ƒo nu kpli wo vo la, etso nu tsyo ŋku me.\nEye ne Mose yi Yehowa ƒe ŋku me, be wòaƒo nu kplii la, eɖea nu la le ŋku me, vaseɖe esime wòdoa go; eye ne edo go la, egblɔa se, siwo wode nɛ la, na Israel-viwo.\nKe ne Israel-viwo kpɔ Mose ƒe mo wòle keklẽm la, Mose gatsyɔa nu ŋku me, vaseɖe esime wòagayi nu ƒo ge kplii.\n2 Mose 34:1\n2 Mose 34:2\n2 Mose 34:3\n2 Mose 34:4\n2 Mose 34:5\n2 Mose 34:8\n2 Mose 34:9\n2 Mose 34:10\n2 Mose 34:12\n2 Mose 34:13\n2 Mose 34:15\n2 Mose 34:17\n2 Mose 34:18\n2 Mose 34:19\n2 Mose 34:20\n2 Mose 34:21\n2 Mose 34:23\n2 Mose 34:24\n2 Mose 34:29\n2 Mose 34:30\n2 Mose 34:31\n2 Mose 34:32\n2 Mose 34:33\n2 Mose 34:34\n2 Mose 34:35


3 Mose 19 | Biblia Le Internet Dzi | Xexe Yeye Gɔmeɖeɖe\nKɔkɔenyenye ŋuti sewo (1-37)\nAgblemenukuwo ŋeŋe ŋuti se (9, 10)\nTokunɔwo kple ŋkuagbãtɔwo ŋu bubu (14)\nMigalé ame ɖe dɔme o (18)\nSedede ɖe afakaka kple gbɔgbɔyɔyɔ nu (26, 31)\nSedede ɖe nutáta ɖe ŋuti nu (28)\nBubudede ame tsitsiwo ŋu (32)\nAle si woawɔ nu ɖe amedzroviwo ŋu (33, 34)\n19 Yehowa gagblɔ na Mose be: 2 “Gblɔ na Israel ƒe ha blibo la katã be, ‘Minɔ kɔkɔe, elabena nye, Yehowa mia Mawu la, mele kɔkɔe.+ 3 “Mia dometɔ ɖe sia ɖe nade bubu dadaa kple fofoa ŋu,*+ eye milé nye sabat ƒe seawo me ɖe asi.+ Nyee nye Yehowa, mia Mawu. 4 Migatrɔ ɖe mawu maɖinuwo ŋu o,+ eye migalólo ga tsɔ wɔ mawuwo na mia ɖokuiwo o.+ Nyee nye Yehowa, mia Mawu. 5 “‘Ne miesa ŋutifafavɔ na Yehowa la,+ miwɔe le mɔ si ana miaƒe nu nadze eŋu nu.+ 6 Miɖui le gbe si gbe miesa vɔa kple eƒe ŋufɔke, ke esi tsi anyi va se ɖe ŋkeke etɔ̃a gbe la, mitɔ dzoe.+ 7 Gake ne mieɖui le ŋkeke etɔ̃a gbe la, ekema ezu nu makɔmakɔ, madze ŋunye o. 8 Ame si ɖui la, eɖi fɔ, elabena mede bubu Yehowa ƒe nu kɔkɔe ŋu o, woatsrɔ̃ ame* ma ɖa le eƒe dukɔ la dome. 9 “‘Ne miele agblemenukuwo ŋem le miaƒe anyigba dzi la, mègaŋe esiwo le wò bo to la keŋkeŋ o, eye mègafɔ wò nuku siwo tsi anyi la o.+ 10 Mègaxa wò waintsetsewo hã ƒiaƒiaƒia le wò agble me o, eye mègafɔ wò waintsetse siwo dudu ɖe anyi la o. Gblẽ wo ɖi na ame dahewo+ kple amedzrowo. Nyee nye Yehowa, mia Mawu. 11 “‘Migafi fi o,+ migable ame o,+ eye mia dometɔ aɖeke megaflu ehavi o. 12 Mègatsɔ nye ŋkɔ ka atam ɖe alakpanya dzi o,+ be nàgaƒo ɖi wò Mawu ƒe ŋkɔ la o. Nyee nye Yehowa. 13 Mègatafa hawòvi o,+ eye mègada adzoe o.+ Dɔwɔla ƒe fetu megatsi gbɔwò ŋu nake ɖe edzi o.+ 14 “‘Mègado ɖiŋu na tokunɔ o, eye mègada nu ɖe ŋkuagbãtɔ ŋgɔ wòakli o,+ vɔ̃ wò Mawu.+ Nyee nye Yehowa. 15 “‘Migadrɔ̃ ʋɔnu madzɔmadzɔ o. Mègate ame dahe ɖe to o, eye mègade kesinɔtɔ dzi o.+ Drɔ̃ ʋɔnu dzɔdzɔe na hawòvi. 16 “‘Mèganɔ ame ŋu gblẽm anɔ yiyim o.+ Mègadi be woakɔ hawòvi ƒe ʋu ɖi o.*+ Nyee nye Yehowa. 17 “‘Mègalé fu nɔviwò le dzi me o.+ Gbe nya na hawòvi,+ ne eƒe nu vɔ̃ naganɔ wò kplii ƒe ta dzi o. 18 “‘Mègawɔ wɔɖenui+ alo alé wò dukɔmeviwo ɖe dɔme o, lɔ̃ hawòvi abe wò ŋutɔ ɖokuiwò ene.+ Nyee nye Yehowa. 19 “‘Milé nye sewo me ɖe asi: Mègana wò aƒemelã eve ƒomevi natsaka ayɔ asi wo nɔewo o. Mègatsaka nuku eve ƒomevi aƒã ɖe wò agble me o,+ eye mègado awu si wotsɔ ka eve ƒomevi tsaka lɔ̃ la o.+ 20 “‘Ne ŋutsu aɖe dɔ subɔvinyɔnu aɖe si ŋugbe wodo na ŋutsu bubu gbɔ, evɔ womexɔ nyɔnua ƒle alo na ablɔɖee o la, ele be woahe to na wo. Womawu wo o, elabena womena ablɔɖe nyɔnua haɖe o. 21 Ŋutsua natsɔ agbo ɖeka avɛ na Yehowa le takpegbadɔa nu be woatsɔ asa fɔɖivɔ.+ 22 Nunɔla la natsɔ agbo la asa fɔɖivɔe atsɔ alé avu ɖe eta le Yehowa ŋkume le nu vɔ̃ si wòwɔ la ta, eye woatsɔ eƒe nu vɔ̃ la akee. 23 “‘Ne mieva ɖo anyigba la dzi eye miedo ati si ƒe tsetse woɖuna la, migaɖu eƒe tsetse o ƒe etɔ̃ sɔŋ; mibui le ɣeyiɣi mawo me abe ati makɔmakɔ kple ati maɖumaɖua ene.* 24 Gake le ƒe enelia me la, eƒe tsetse la katã zu nu kɔkɔe si ŋu miatso aseye ɖo le Yehowa ŋkume.+ 25 Ke le ƒe atɔ̃lia me la, miekpɔ mɔ aɖu eƒe tsetse ale be miaƒe kutsetsewo nasɔ gbɔ ɖe edzi. Nyee nye Yehowa, mia Mawu. 26 “‘Migaɖu naneke si me ʋu le o.*+ “‘Migaka afa o, eye migawɔ akunya o.+ 27 “‘Migaƒlɔ miaƒe loglo o, eye migafɔ miaƒe ge dzi ɖewoɖewoe o.+ 28 “‘Ne ame* ku la, migasi ŋuti o,+ eye migatá nu ɖe ŋuti hã o. Nyee nye Yehowa. 29 “‘Mègawɔ viwònyɔnu gbolo+ ahaklo bubu le eŋu o, ne anyigba la nagawɔ gbolo, ale be ŋukpenanuwɔwɔ naxɔ edzi o.+ 30 “‘Milé nye sabat+ ƒe sewo me ɖe asi, eye mide bubu nye kɔkɔeƒe la ŋu.* Nyee nye Yehowa. 31 “‘Migayi ŋɔliyɔlawo+ gbɔ o, eye migabia nu ta se le nukalawo+ gbɔ o, ne miagazu ame makɔmakɔwo o. Nyee nye Yehowa, mia Mawu. 32 “‘Tso ɖe tsitrenu le ta ƒowɔ ŋkume,+ nàde bubu ame tsitsi ŋu,+ eye nàvɔ̃ wò Mawu.+ Nyee nye Yehowa. 33 “‘Ne amedzrovi aɖe le gbɔwò le miaƒe anyigba dzi la, mègawɔ ŋlɔmi le eŋu o.+ 34 Amedzrovi si le mia gbɔ la nanɔ abe dumevidzidzi ke ene.+ Lɔ̃e abe ɖokuiwò ene, elabena miawo hã mienye amedzrowo kpɔ le Egipte-nyigba dzi.+ Nyee nye Yehowa, mia Mawu. 35 “‘Migatafa ame le ʋɔnudɔdrɔ̃ me o. Migazã nudzidzenu, nudanu, alo nudonu amebatɔ o.+ 36 Nudanu siwo de pɛpɛpɛ, nudakpe siwo de pɛpɛpɛ, nudogba blibo,* kple nudotre blibo*+ nanɔ mia si. Nyee nye Yehowa, mia Mawu, ame si kplɔ mi tso Egipte-nyigba dzi. 37 Eya ta milé nye sewo kple nye ʋɔnudrɔ̃ɖoɖowo katã me ɖe asi, ne miawɔ wo dzi.+ Nyee nye Yehowa.’”\n^ Egɔmeɖeɖe tẽe, “navɔ̃ dadaa kple fofoa.”\n^ Agate ŋu afia, “Mègatɔ ɖi ne hawòvi ƒe agbe ɖo afɔku me o.”\n^ Egɔmeɖeɖe tẽe, “abe aʋanuyi ene.”\n^ Alo, “Migaɖu naneke si ŋu ʋu kpe ɖo o.”\n^ Alo, “luʋɔ.” Hebrigbe me nya nephesh si wozã le afi sia fia ame kuku.\n^ Egɔmeɖeɖe tẽe, “eye vɔvɔ̃ nanɔ nye kɔkɔeƒe la ŋu na mi.”\n^ Egɔmeɖeɖe tẽe, “efa nudzidzenu si de pɛpɛpɛ.” Kpɔ Megbenyawo B14.\n^ Egɔmeɖeɖe tẽe, “hin nudzidzenu si de pɛpɛpɛ.” Kpɔ Megbenyawo B14.


GBE BUBU Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\n“NUŊEŊE la sɔ gbɔ, ke dɔwɔlawo ya mede ha o. Eya ta miɖe kuku na nuŋeŋe ƒe Aƒetɔ la be wòaɖo dɔwɔlawo ɖe eƒe nuŋeŋe la me.” (Luka 10:2) Ƒe 2,000 aɖewoe nye esia Yesu gblɔ nya mawo eye woɖɔ nɔnɔme si le Myanmar egbea la nyuie. Le mɔ ka nu? Le Myanmar la, gbeƒãɖela 4,200 aɖewo koe le nya nyuia kakam le ame miliɔn 55 sɔŋ dome.\nKe hã, Yehowa, Ame si nye “nuŋeŋe ƒe Aƒetɔ la,” ʋã nɔviŋutsu kple nɔvinyɔnu alafa geɖe siwo tso dukɔ vovovowo me la ƒe dzi, eye woʋu va dukɔ sia si le Anyieheɣedzeƒe Asia la be yewoakpe asi ɖe gbɔgbɔmenuŋeŋedɔ la ŋu. Nu kae na woʋu tso wo de va afi sia? Aleke Yehowa kpe ɖe wo ŋu wote ŋu ʋu tso wo de va Myanmar? Eye yayra kawo kpɔm wole? Na míakpɔe ɖa.\n“MIVA, MÍEHIÃ MƆÐELA GEÐE!”\nƑe aɖewoe nye esi va yi la, nɔviŋutsu Kazuhiro, si nye mɔɖela le Japan la, dze kpeŋui dɔ vevie, eyi ɖi me, eye wokplɔe yi kɔdzi. Ðɔkta gblɔ nɛ be mele be wòagaku ʋu o ƒe eve. Nya sia wɔ moyaa na Kazuhiro. Ebia eɖokui be: ‘Aleke mawɔ ayi nu si wɔwɔ doa dzidzɔ nam—si nye mɔɖeɖedɔa dzi?’ Edo gbe ɖa vevie heɖe kuku na Yehowa be wòaʋu mɔ na ye be yeate ŋu ayi mɔɖeɖedɔa dzi.\nKazuhiro kple Mari\nKazuhiro gblɔ be: “Ɣleti ɖeka megbe la, xɔ̃nye aɖe si le subɔsubɔm le Myanmar la se nu si dzɔ ɖe dzinye. Eƒo ka nam hegblɔ nam be: ‘Le Myanmar la, bɔs koŋue amewo ɖona tsɔ yia teƒeteƒewo. Ne èva afi sia la, àte ŋu ayi gbeƒãɖeɖedɔa dzi evɔ mahiã be nàku ʋu o!’ Mebia nye ɖɔkta nenye be mate ŋu ayi aɖanɔ Myanmar. Ewɔ nuku nam be ɖɔktaa ɖo eŋu nam be: ‘Ðɔkta aɖe si tso Myanmar, si bi ɖe ahɔhɔ̃ ŋuti dɔwo me la le Japan fifi laa. Maɖe wò afiae. Ne èʋu yi Myanmar eye wòva dzɔ be dɔa gaho na wò la, ate ŋu alé be na wò.’ Ðɔktaa ƒe nyaŋuɖoɖoa na meƒo nya ta be Yehowa ɖo nye gbedodoɖaa ŋu nam.”\nEnumake Kazuhiro ŋlɔ e-mail ɖo ɖe alɔdzedɔwɔƒe si le Myanmar heŋlɔ bena ye kple ye srɔ̃ ƒe didie wònye be yewoava wɔ mɔɖeɖedɔa le dukɔa me. Le ŋkeke atɔ̃ pɛ ko megbe la, alɔdzedɔwɔƒea ɖo eŋu nɛ be, “Miva, míehiã mɔɖela geɖe!” Kazuhiro kple srɔ̃a, Mari, wodzra woƒe ʋuwo, woxɔ visa, eye woƒle yameʋu si woaɖo la ƒe tiketwo. Egbea, wole subɔsubɔm le tokunɔgbe ƒe ƒuƒoƒo aɖe si le Mandalay la me eye wole dzidzɔ geɖe kpɔm. Kazuhiro gblɔ be: “Nuteƒekpɔkpɔ sia na míese le mía ɖokuiwo me be ale si míexɔ Mawu ƒe ŋugbedodo si dze le Psalmo 37:5 dzi se la me gasẽ ɖe edzi. Afi ma gblɔ be: ‘Tsɔ wò mɔwo gblẽ ɖe Yehowa si me; ɖo ŋu ɖe eŋu, ekema eya ŋutɔ awɔe na wò.’”\nYEHOWA ƲU MƆ NA WO\nLe ƒe 2014 me la, mɔnukpɔkpɔ su Yehowa Ðasefo siwo le Myanmar la si be woawɔ takpekpe gã tɔxɛ aɖe le dukɔa me. Nɔvi geɖe siwo tso duta la de takpekpe sia. Nɔvi siwo de takpekpea dometɔ ɖekae nye nɔvinyɔnu Monique, si xɔ ƒe 34, si tso Amerika. Egblɔ be: “Esi metrɔ yi mía de le takpekpea megbe la, medo gbe ɖa na Yehowa be wòafia afɔ si maɖe le nye agbe me lam. Azɔ hã, meɖo dze kple dzinyelawo tso nye gbɔgbɔmetaɖodzinuwo ŋu. Mí katã míese le mía ɖokui me be ele be matrɔ ayi Myanmar, gake exɔ ɣeyiɣi geɖe kple gbedodoɖa edziedzi hafi mete ŋu tso nya me mlɔeba.” Monique ɖe nu si tae la me.\nMonique kple Li\n“Yesu de dzi ƒo na eyomedzelawo be hafi woaɖe afɔ aɖe la, ‘woabu eŋu kɔnta.’ Eya ta mebia ɖokuinye be: ‘Ðe nye ganyawo ana wòanya wɔ nam be maʋua? Ðe mate ŋu akpɔ nye nuhiahiãwo gbɔ le dukɔ ma me evɔ mahiã be mazã ɣeyiɣi geɖe ɖe dɔwɔɖui ŋu oa?’” Eyi edzi gblɔ be: “Eteƒe medidi o, mede dzesii be ga si le asinye la made na ʋuʋu ayi xexea ƒe akpa ma o.” Ke aleke wòwɔ hafi te ŋu va ʋu?—Luka 14:28.\nMonique gblɔ be: “Gbe ɖeka, nye dɔtɔ gblɔ be yeakpɔm. Mevɔ̃, elabe mesusui be abia tso asinye be madzo le dɔa me. Gake le ema teƒe la, eda akpe nam ɖe dɔ nyui si wɔm mele la ta. Eyome egblɔ nam be yewɔ ɖoɖo be yeana nunana tɔxɛ aɖem, enye ga gbogbo aɖe si wònam ɖe nye dɔ nyui wɔwɔa ta, eye eva dzɔ be ga home si wònam la tututue mehiã!”\nMonique le subɔsubɔm le Myanmar tso December ƒe 2014 me. Aleke wòle sesem le eɖokui me esime wòle gbeƒã ɖem le afi si gbeƒãɖela geɖe wu hiã le? Egblɔ be: “Edzɔ dzi nam ŋutɔ be mele afi sia. Biblia nusrɔ̃vi etɔ̃ le asinye. Wo dometɔ ɖeka xɔ ƒe 67. Ɣesiaɣi si meyi egbɔ la, ekoa alɔgbɔnu hewɔa atuu nam. Esi wòva srɔ̃e be Mawu ƒe ŋkɔe nye Yehowa la, aɖatsi ge le mo nɛ. Egblɔ nam be: ‘Esiae nye zi gbãtɔ le nye agbe me si mese be Mawu ƒe ŋkɔe nye Yehowa. Metsi wu wò boo, gake èfia nu vevitɔ kekeake si mate ŋu asrɔ̃ lam.’ Esia na aɖatsi ge le mo na nye hã. Nuteƒekpɔkpɔ siawo tɔgbi nana ame siwo subɔna le afi si hiahiã geɖe wu le la kpɔa dzidzɔ geɖe.” Nyitsɔ laa la, mɔnukpɔkpɔ su Monique si wòde Fiaɖuƒe Nyanyuigblɔlawo Ƒe Sukua.\nNu bubu aɖe hã si ʋã nɔvi aɖewo be woayi Myanmar ye nye nyatakaka siwo woŋlɔ tso Myanmar ŋu le Yehowa Ðasefowo ƒe ƒe 2013 Ƒegbalẽa me. Nɔvinyɔnu aɖe si ŋkɔe nye Li, si le eƒe ƒe 30-awo me la le Anyieheɣedzeƒe Asia xoxo. Ɣeyiɣiawo katã ƒe dɔwɔɖui nɔ esi, gake nu siwo wòxlẽ le Ƒegbalẽa me la ʋãe wòva nɔ eŋu bum nenye be yeate ŋu asubɔ le Myanmar hã. Egblɔ be: “Esime mede takpekpe gã tɔxɛ si wowɔ le Yangon, le ƒe 2014 me la, medo go atsu kple asi aɖe siwo ʋu yi Myanmar ɖanɔ subɔsubɔm le Chinagbedolawo dome. Esi wònye be medoa Chinagbe ta, meɖoe be maʋu ayi aɖakpe asi ɖe Chinagbedolawo ƒe ƒuƒoƒo si le afi ma la ŋu. Nye kple Monique míewɔ ɖoɖoa eye míeʋu yi Mandalay. Yehowa yra mí ame evea míekpɔ ɣeyiɣi aɖe ƒe dɔ le suku ɖeka ma ke, eye míekpɔ xɔ le nuto ma ke me. Togbɔ be yame xɔa dzo eye nanewo mede ame dzi tututu le dua me o hã la, mele dzidzɔ kpɔm le subɔsubɔdɔa me le afi sia. Myanmartɔwo nɔa agbe tsɛ, gake wobua ame eye wolɔ̃na faa zãa woƒe ɣeyiɣi tsɔ ɖoa to sea nya nyuia. Ale si Yehowa le dɔa yram la nana mekpɔa dzidzɔ ŋutɔ. Meka ɖe edzi bliboe be Yehowa ƒe lɔlɔ̃nue wònye nam be manɔ Mandalay afi sia.”\nYEHOWA SEA MÍAƑE GBEDODOÐAWO\nNɔvi geɖe siwo yi ɖale subɔsubɔm le afi si gbeƒãɖela geɖe wu hiã le la kpɔ ale si gbegbe gbedodoɖa ɖea vii. Bu Jumpei si xɔ ƒe 37, kple srɔ̃a, Nao, si xɔ ƒe 35 ŋu kpɔ. Wonɔ subɔsubɔm le tokunɔgbe hame aɖe me le Japan. Nu ka tae woʋu yi Myanmar? Nɔviŋutsu Jumpei gblɔ be: “Nye kple srɔ̃nye ƒe taɖodzinue wònye xoxoxo be míayi aɖasubɔ le afi si gbeƒãɖela geɖe wu hiã le le dutadukɔ aɖe me. Nɔviŋutsu aɖe si nɔ míaƒe tokunɔgbe hamea me le Japan la ʋu yi Myanmar. Togbɔ be ga boo menɔ mía si o hã la, míawo hã míeʋu yi Myanmar le May 2010 me. Esi míeɖo la, nɔvi siwo nɔ Myanmar la xɔ mí kple dzidzɔ!” Aleke wòle sesem le eɖokui me tso gbeƒãɖeɖe le tokunɔgbedolawo ƒe anyigbamamaa me ŋu? Egblɔ be: “Ame geɖe tsɔ ɖe le nya nyuia me. Ne míeɖe video siwo le tokunɔgbe me fia tokunɔwo la, ewɔa nuku na wo. Edzɔ dzi na mí ŋutɔ be míetso nya me heva le Yehowa subɔm le afi sia!”\nNao kple Jumpei\nAleke nuwo va nɔ na Jumpei kple Nao le ganyawo gome? Jumpei gblɔ be: “Le ƒe etɔ̃ megbe la, míezã ga siwo míedzra ɖo la katã kloe eye ga menɔ mía si míatsɔ axe xɔfetu na ƒe si kplɔe ɖo o. Nye kple srɔ̃nye míedo gbe ɖa vevie zi geɖe. Kasia, míexɔ lɛta tso alɔdzedɔwɔƒea, si me wobia tso mía si le be míadze ɣeyiɣi aɖe ƒe mɔɖela vevi ƒe dɔa gɔme! Míeɖo ŋu ɖe Yehowa ŋu, eye míekpɔe be megblẽ mí ɖi o. Ele be lém na mí le goawo katã me.” Nyitsɔ laa la, Jumpei kple srɔ̃a Nao hã de Fiaɖuƒe Nyanyuigblɔlawo Ƒe Sukua.\nYEHOWA ƲÃ AME GEÐE ƑE DZI\nNu kae ʋã Nɔviŋutsu Simone, si nye Italytɔ, si xɔ ƒe 43 kple srɔ̃a Anna, si nye New Zealandtɔ, si xɔ ƒe 37 la woʋu yi Myanmar? Anna gblɔ be: “Myanmar ŋuti nyatakaka siwo le ƒe 2013 Ƒegbalẽa me ye ʋã mí!” Simone gblɔ be: “Mɔnukpɔkpɔ gã aɖee wònye na mí be míeva le Myanmar. Agbea le tsɛ wu le afi sia, eye metea ŋu zãa ɣeyiɣi geɖe le Yehowa ƒe dɔa me. Ale si Yehowa le be lém na mí esi míele subɔsubɔm le afi si hiahiã geɖe le la na míele dzidzɔ kpɔm.” (Ps. 121:5) Anna gblɔ be: “Nyemekpɔ dzidzɔ alea kpɔ le nye agbe me o. Míele agbe tsɛ nɔm. Nye kple srɔ̃nye míekpɔa vovo ɖe mía nɔewo ŋu wu tsã, eye mía dome va le kplikplikpli wu. Xɔlɔ̃ nyuiwo hã su mía si. Amewo mebua nazã ɖe Ðasefowo ŋu le afi sia o, eye wotsɔa ɖe le nya nyuia me ale gbegbe!” Le mɔ ka nu?\nSimone kple Anna\nAnna gblɔ be: “Gbe ɖeka, meɖi ɖase na ɖetugbui aɖe si le yunivɛsiti dem la le asi me, eye mewɔ ɖoɖo kplii be míagado go ake. Esi míedo go la, ekplɔ exɔlɔ̃ aɖe vae. Esi míegado go ake la, egakplɔ bubuwo ɖe asi vae. Ɣebubuɣi la, ekplɔ ame siwo gasɔ gbɔ wu ema vae. Fifia, mele nu srɔ̃m kple wo dometɔ atɔ̃.” Simone gblɔ be: “Ame siwo le anyigbamamaa me la kɔa mo ɖe ame eye wodina be yewoanya nu geɖe. Wo dometɔ geɖe tsɔ ɖe le nya nyuia me. Ðeko ɣeyiɣi meli míasrɔ̃ nu kple ame siwo tsɔ ɖe le eme la katã o.”\nSachio kple Mizuho\nKe afɔ kawoe nɔviawo ɖe hafi te ŋu tso nya me heʋu yi Myanmar? Nɔvinyɔnu Mizuho, si tso Japan la, gblɔ be: “Nye kple srɔ̃nye, Sachio, míenɔ didim vevie be míayi aɖasubɔ le dukɔ si me gbeƒãɖela geɖe wu hiã le la me—gake dukɔ ka mee míayi? Esi míexlẽ Myanmar ŋuti nyatakaka si le ƒe 2013 Ƒegbalẽa me la, nɔviwo ƒe nuteƒekpɔkpɔawo wɔ dɔ ɖe mía dzi ale gbegbe be míeva nɔ eŋu bum nenye be anya wɔ na mí be míaɖasubɔ le Myanmar hã.” Sachio hã gblɔ be: “Míeɖoe be míazɔ mɔ ayi Myanmar ƒe dugã si nye Yangon, kwasiɖa ɖeka, be míakpɔ ale si teƒea le. Afi ma nɔnɔ ŋkeke ʋɛ mawo na kakaɖedzi su mía si be ele be míaʋu ayi.”\nÐE NÀTE ŊU AWƆ ÐE AMEYƆYƆA DZIA?\nJane, Danica, Rodney, kple Jordan\nRodney kple srɔ̃a Jane, siwo tso Australia, siwo le woƒe ƒe 50-awo me kpakple wo viŋutsu, Jordan, kple wo vinyɔnu, Danica, le subɔsubɔm le Myanmar tso ƒe 2010 me. Rodney gblɔ be: “Didi si le amewo me be yewoasrɔ̃ nu tso Mawu ŋu la wɔ dɔ ɖe mía dzi ale gbegbe. Made dzi ƒo na ƒome bubuwo be woadze agbagba aɖasubɔ le teƒewo abe Myanmar ene.” Nu ka tae? Eyi edzi gblɔ be: “Ʋuʋu va afi sia wɔe be ƒomedodo kplikplikpli si wu gbɔgbɔ la va le míaƒe ƒomea kple Yehowa dome! Egbea sɔhɛ geɖe vuna ɖe woƒe asitelefonwo, woƒe ʋuwo kple woƒe dɔwɔɖui kple nu bubuwo ŋu. Gake mía viwo ya le gbe yeye srɔ̃m veviedodotɔe ale be yewoazãe le gbeƒãɖeɖedɔa me. Wodzea agbagba be yewoanya ale si yewoadzro nya me kple ame siwo menya Biblia la o, kple ale si yewoaɖo nya ŋu le hame ƒe kpekpewo me, eye wole nu dodzidzɔname bubuwo hã wɔm le Yehowa subɔsubɔ me.”\nOliver kple Anna\nNɔviŋutsu Oliver, si tso Amerika, si xɔ ƒe 37 la gblɔ nu si tae wòle subɔsubɔmɔnu sia kafum na ame bubuwo la ale: “Yehowa subɔsubɔ le teƒe si nyemenya tututu o, kple nɔnɔme si memam me o la ɖe vi geɖe nam. Esi meʋu le mía de la, esia kpe ɖe ŋunye megava ka ɖe Yehowa dzi geɖe wu eye meɖoa ŋu ɖe eŋu le nɔnɔme ɖe sia ɖe me si me mekpɔ ɖokuinye le me. Subɔsubɔ kple nɔvi siwo nyemenya tsã o siwo hã xɔ nu siwo dzi mexɔ se la kpe ɖe ŋunye mekpɔe be naneke mele xexe sia me si gale vevie de Mawu Fiaɖuƒea nu o.” Egbea, Oliver kple srɔ̃a, Anna, gakpɔtɔ le gbeƒã ɖem dzonɔamemetɔe na Chinagbedola siwo le dukɔa me.\nNɔvinyɔnu Trazel, si tso Australia, si xɔ ƒe 52 la le subɔsubɔm le Myanmar tso ƒe 2004. Egblɔ be: “Made dzi ƒo na nɔvi siwo nɔnɔmeawo aɖe mɔ na la vevie be woayi aɖasubɔ le afi si gbeƒãɖela geɖe wu hiã le. Meva kpɔe be ne didia li be míawɔ geɖe le subɔsubɔdɔa me la, Yehowa yrana ɖe míaƒe agbagbadzedzewo dzi. Nyemebui kpɔ be nuwo ava nɔ nam alea gbegbe o. Nu bubu aɖeke megali si aɖe vi nam ahana nye dzi nadze eme wu esia o.”\nNeva eme be nɔvi siwo le subɔsubɔm le afi si hiahiã geɖe le le Myanmar la ƒe dzimenya vevi siawo nade dzi ƒo na wò nàdae kpɔ nenye be àte ŋu ayi aɖakpe ɖe amewo ŋu le anyigbamama siwo me hiahiã geɖe le la me. Ɛ̃, nɔvi siawo le mía yɔm sesĩe be, “Míeɖe kuku, mitso ƒu va Myanmar, ne miakpe ɖe mía ŋu!”\nTaɖodzinuwo Gbɔ Ðoɖo Le Mawu Subɔsubɔ Me Yehowa Ðasefowo Ƒe Nuteƒekpɔkpɔwo\nƉoe Ɖe Amewo Ɖoe Ɖe Amewo Wotsɔ Wo Ðokuiwo Na Faa—Le Myanmar\nMímedi Be Wòakpã Kura O


Nu Ka Tae Mesia Ðokuinye? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Myanmar Norwegian Nzema Oromo Ossetian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Thai Tsonga Turkish Ukrainian Umbundu Vietnamese Xhosa Zulu\nNu kae wòfia be woasi ame ɖokui?\nNu ka tae amewo wɔa nu sia?\nNe èwɔa nu sia la, aleke nàwɔ atasii?\nBiabia Siwo Ŋu Nàde Nugble Le\nMawunyakpukpui Siwo Meŋlɔ Da Ði\nNu kae ameɖokuisisi nye?\nAmeɖokuisisi nye eɖoɖo koŋ atsɔ lãnuwo anɔ nu vevi wɔm ame ɖokui. Esia nye nu vevi wɔwɔ ame ɖokui gbogbo siwo li la dometɔ ɖeka ko. Ðewoe nye dzotsɔtsɔ amè ame ɖokui kple ameɖokuiƒoƒo. Nyati sia ku ɖe ameɖokuisisi ŋu, gake mɔfiame siwo le eme ate ŋu akpe ɖe ame siwo wɔa nu vevi bubuwo wo ɖokuiwo hã ŋu.\nDo wò sidzedze kpɔ: Nyateƒee alo aʋatsoe.\nNyɔnuviwo koe sia wo ɖokuiwo.\nAmeɖokuisisi nye Biblia ƒe sedede si le 3 Mose 19:28 si gblɔ be: ‘Migasi mia ɖokuiwo o’ la dzi dada.\nAʋatsoe. Togbɔ be nyɔnuviwo koŋue sia wo ɖokuiwo hã la, ŋutsuvi aɖewo hã sia wo ɖokuiwo eye wowɔa nu vevi ƒomevi bubuwo hã wo ɖokuiwo.\nAʋatsoe. Nya si 3 Mose 19:28 gblɔ la ku ɖe trɔ̃subɔla siwo nɔ anyi le blema ƒe kɔnuwo ŋu, ke menye nu vevi wɔwɔ ame ɖokui si ŋu míele nu ƒom tsoe le nyati sia me ŋu o. Ke hã susu le eme be míaƒo nya ta be mía Wɔla lɔ̃ame la medi be míawɔ nu vevi mía ɖokuiwo o.—1 Korintotɔwo 6:12; 2 Korintotɔwo 7:1; 1 Yohanes 4:8.\nDo wò sidzedze kpɔ: Nya siawo dometɔ kae nèsusu be enye ŋuɖoɖo nyuitɔ?\nAmewo sia wo ɖokuiwo . . .\nbe yewoatsi nuxaxa nu.\nbe yewoawu yewo ɖokuiwo.\nŊuɖoɖo nyuitɔ: A. Ame siwo sia wo ɖokuiwo ƒe akpa gãtɔ medina be yewoaku o. Ðeko wowɔnɛ be yewoatsɔ atsi nuxaxa nu.\nKpɔ nya siwo sɔhɛ siwo sia wo ɖokuiwo dometɔ aɖewo gblɔ ɖa.\nCelia : “Enana nye dzi dzea eme.”\nTamara: “Ewɔna nam abe ɖe nuxaxa nu yi ene. Veve si ame sena ne ewɔ nu vevi eɖokui la nyo sãsãsã wu nuxaxa.”\nCarrie: “Nyemedina be malé blanui kura o. Ne mesi ɖokuinyea, nye susu meganɔa nye blanuilélea dzi o, nye susu va nɔa abi si le veyem la boŋ dzi.”\nJerrine: “Ɣesiaɣi si mesi ɖokuinyea, nye susu dzona le kuxi ɖe sia ɖe kloe dzi, eye megahiãna be makpe akɔ kple nye kuxiwo o. Tɔtrɔ sia dzɔa dzi nam.”\nNe kuxi sia le ŋuwò la, aleke nàwɔ atasii?\nGbedodoɖa na Yehowa nye nu vevi si kpena ɖe ame ŋu wòdzudzɔa nuwɔna sia. Biblia gblɔ be: ‘Midro miaƒe dzimaɖitsitsiwo katã ɖe eyama dzi, elabena eléa be na mi.’—1 Petro 5:7.\nAɖaŋuɖoɖo: Gbã la, do gbe kpui aɖe ɖa, ɖewohĩ nàgblɔ na Yehowa ko be, “Mehiã kpekpeɖeŋu.” Le ɣeyiɣi aɖe megbe la, ŋutete ava su asiwò nàgblɔ wò dzimenya geɖewo na “akɔfafa katã ƒe Mawu” la.—2 Korintotɔwo 1:3, 4.\nMenye susumenu dzro aɖe si nana ame sena le eɖokui be yekpɔ gbɔdzɔe gbedodoɖa nye o. Enye dzeɖoɖo ŋutɔŋutɔ kple Fofowò si le dziƒo, ame si do ŋugbe be: “Mègavɔ̃ o, elabena meli kpli wò; ŋɔ megadzi wò o, elabena nyee nye wò Mawu, mali ke wò, makpe ɖe ŋuwò, eye matsɔ nye xɔname ƒe nuɖusi alé wò.”—Yesaya 41:10.\nAme siwo sia wo ɖokuiwo dometɔ geɖe kpɔ gbɔdzɔe esi woƒo nu tso woƒe kuxia ŋu na wo dzilawo alo ame tsitsi aɖe si dzi woka ɖo. Se nya siwo sɔhɛ siawo dometɔ etɔ̃ gblɔ la ɖa.\nDiana, ƒe 21\nKathy, ƒe 15\nLorena, ƒe 17\nƑe nenie nèxɔ esime nète ɖokuiwò sisi?\nLorena: Mexɔ ƒe 14.\nDiana: Mexɔ ƒe 18, menɔa ɖoɖo nu o. Mesia ɖokuinye gbe sia gbe hena kwasiɖa ɖeka alo eve, eyome menɔa anyi ɣleti ɖeka sɔŋ esi nyemewɔa nu sia o.\nKathy: Mexɔ ƒe 14. Megawɔnɛ ɣeaɖewoɣi kokoko.\nNu ka tae nèwɔa nu vevi ɖokuiwò?\nKathy: Elabena meléa fu ɖokuinye. Ewɔna nam be ame aɖeke medi be manye ye xɔlɔ̃ o.\nDiana: Ɣeaɖewoɣi la, blanuiléle nana be nu tena ɖe dzinye eye dzi ɖena le ƒonye. Dziɖeleameƒoa nu nɔa sesẽm va se ɖe esime wòwua tsɔtsɔ nam. Ðeko wònɔna abe lã wɔadã aɖee le menye eye wòhiã be madze ɖokuinye ne wòado go ene.\nLorena: Nu tena ɖe dzinye vevie, medoa dziku eye nyemegakpɔa ŋudzedze ɖe ɖokuinye ŋu o. Ewɔna nam be meƒo ɖi, eye medina be maɖe seselelãme dziŋɔ ma aƒu gbe. Ɣeaɖewoɣi la, mesusunɛ be ele be mawɔ nu vevi ɖokuinye.\nÐe wò dzi dzea eme ne èwɔ nu vevi ɖokuiwòa?\nDiana: Ɛ̃. Mevona le ɖokuinye me abe ɖe wodro agba kpekpe aɖe le ta nam ene.\nKathy: Ede sɔsɔ ge kloe kple avifafa. Nye dzi dzea eme ne mesi ɖokuinye abe ale si ko ame aɖewo hã ƒe dzi dzea emee ne wofa avi wosu wo nyuie ene.\nLorena: Nu vevi wɔwɔ ɖokuinye le ko abe bɔl aɖee le menye si me wotu nye nuxaxawo ɖo la ŋɔŋɔ ene. Maho o; ɖeko ya ado le eme eye wòaɖe asi le nye nuxaxawo katã ŋu woado le menye vivivi.\nÐe nèvɔ̃a nuƒoƒo tso nu si me tom nèlea ŋu na ame bubuwoa?\nLorena: Ɛ̃. Mevɔ̃na be woabum be menye ame sagã. Eye nyemedina hã be amewo nanya nye agbemenyawo o.\nDiana: Amewo gblɔna ɣesiaɣi be yewobuam ame sesẽe, eye medi be woanɔ buyem nenema. Mesusunɛ be ne mebia be woakpe ɖe ŋunye la, ekema medo kpo nu.\nKathy: Mevɔ̃na be amewo abum be nyemele nyuie o, eye esia awɔe be ale si mebua ɖokuinyee la nagagblẽ ɖe edzi kura. Gawu la, ewɔna nam be medze na nu vevi si wɔm mele ɖokuinye la.\nNu kae kpe ɖe ŋuwò nètasii?\nLorena: Meƒo nu tso nye nuwɔnaa ŋu na nɔnye. Ðɔkta aɖe hã na kpekpeɖeŋum, ekpe ɖe ŋunye meɖu nye seselelãme manyomanyoawo dzi. Megawɔnɛ ɣeaɖewoɣi ya, gake Biblia-sɔsrɔ̃ edziedzi kpe ɖe ŋunye. Meƒoa ɖokuinye ɖe Kristotɔwo ƒe subɔsubɔa me edziedzi hã. Ðewohĩ ahiã be makpe akɔ kple viɖemanɔameŋu ƒe seselelãme tso ɣeyiɣi yi ɣeyiɣi le nye agbe me katã ya, gake medzea agbagba be nyemaɖe mɔ wòakpe dzinye o.\nKathy: Nɔvinyɔnu Kristotɔ si tsi wum ƒe ewo la de dzesi be nane le fu ɖem nam, eye meɖe nye nyawo gblɔ nɛ mlɔeba. Nukutɔe la, eya hã to nɔnɔme ma me kpɔ. Ŋu mekpem be maƒo nu tso nye kuxia ŋu nɛ o, elabe eya ŋutɔ hã to nɔnɔme ma me kpɔ. Meyi ɖakpɔ ɖɔkta aɖe hã, ekpe ɖe nye kple dzinyelawo ŋu míeva se nuwɔna sia gɔme nyuie wu.\nDiana: Mele atsu kple asi aɖe si dzi meka ɖo la ƒe aƒe me zã aɖe me eye srɔ̃ŋutsua de dzesii be nane le fu ɖem nam. Ede dzi ƒom nam veveseseɖeamenutɔe be magblɔ nu si le dzɔdzɔm ɖe dzinye la na yewo. Nɔvinyɔnua lé nye asi eye wòkpla asi kɔ nam abe ale si ko nɔnye wɔna nam le nye ɖevime ene. Mewò avi, eye eya hã wò avi. Esesẽ nam be magblɔ nu si me tom mele la na wo, gake dzi dzɔm ŋutɔ esi megblɔe na wo.\nAleke Biblia kpena ɖe ŋuwò?\nDiana: Biblia kpe ɖe ŋunye mekpɔe dze sii be nye ɖeka nyemate ŋu akpe akɔ kple nuwɔna sia o. Mehiã Yehowa Mawu ƒe kpekpeɖeŋu.—Lododowo 3:5, 6.\nKathy: Biblia-xexlẽ kple enyanya be Mawu gbɔe gbedeasi si le eme la tso faa akɔ nam ŋutɔ!—2 Timoteo 3:16.\nLorena: Ne mawunyakpukpui aɖe wɔ dɔ ɖe dzinye la, meŋlɔnɛ ɖe agbalẽ me, eye meva dea ŋugble le eŋu emegbe.—1 Timoteo 4:15.\nMawunyakpukpui kae wɔ dɔ ɖe dziwò vevie?\nDiana: Lododowo 18:1 gblɔ be: “Ame si ɖe eɖokui ɖe aga le eya ŋutɔ ƒe dzodzro yome dim la, etsia tre ɖe nunyanyawo katã ŋu.” Ɣeaɖewoɣi la, esesẽna nam be manɔ amewo dome, gake mawunyakpukpui sia kpe ɖe ŋunye meva kpɔe be afɔku le ameɖokuiɖeɖe ɖe aga me.\nKathy: Mateo 10:29, 31 nye mawunyakpukpui eve siwo dɔa dzidzɔ nam ŋutɔ, afi si Yesu gblɔ le be atsutsrɔe ɖeka teti hã mekuna le Yehowa Mawu ƒe manyamanya me o. Eye wògblɔ kpee be: “Migavɔ̃ o: Miexɔ asi sãsãsã wu atsutsrɔe geɖewo.” Va se ɖe egbe la, ne mexlẽ nya mawo la, eɖoa ŋku edzi nam be Yehowa dea asixɔxɔ ŋunye.\nLorena: Mekpɔa ŋudzedze ɖe Yesaya 41:9, 10 me nyawo ŋu ŋutɔ. Yehowa gblɔ na eƒe amewo le afi ma be: “Nyemegbe wò o; megavɔ̃ o, elabena meli kpli wò; . . . mali ke wò.” Ne mele nu si li ke ŋu bum la nye susu yia nane si sesẽ goŋgoŋ, glikpɔ sesẽ, si naneke mate ŋu aŋɔ o dzi. Mawunyakpukpui sia doa ŋusẽm, elabe menyae be Yehowa lɔ̃m eye wòli kplim.\nNe èdi be yeabia kpekpeɖeŋu la, ame kae nàdi be yeaƒo nu tso yeƒe kuxiawo ŋu na?\nNya kae nàte ŋu agblɔ tso kuxia ŋu ne èle gbe dom ɖa na Yehowa Mawu?\nÀte ŋu ayɔ mɔnu eve aɖewo (siwo menye nu vevi wɔwɔ ame ɖokui o) siwo dzi nàto aɖu wò nuteɖeamedzi kple nuxaxaa dzia?\nAɖaŋuɖoɖo: Ne èxlẽ mawunyakpukpui aɖe si na nèkpɔe be Yehowa lɔ̃ ye alo kpe ɖe ŋuwò be nàda asɔ le ale si nèbua ɖokuiwò kple wò gbɔdzɔgbɔdzɔwoe la, ŋlɔ mawunyakpukpui ma da ɖi. Ŋlɔ nu si tae mawunyakpukpui ma le vevie na wò la le nyagbe ɖeka alo eve me ɖe egbɔ. Be nàkpɔ ale si yeate ŋu awɔ esiae la, mawunyakpukpui aɖewoe nye esi Diana, Kathy kple Lorena ŋlɔ da ɖi.\nRomatɔwo 8:38, 39\n“Mawunyakpukpui siawo ɖee fiam be Yehowa lɔ̃m nenye be mese le ɖokuinye me be nɔnɔmea wu tsɔtsɔ nam gɔ̃ hã.”—Diana.\n“Mawunyakpukpui siawo tɔgbi naa kakaɖedzim be nyemetsi akogo o. Ðeko wòle abe ɖe Yehowa le gbɔnye tututu ene.”—Kathy.\n“Ate ŋu adzɔ be mímakpɔ gbɔdzɔe enumake o; abia be ‘míakpe fu vi aɖe.’ Gake mlɔeba la, Yehowa ate ŋu ana ŋusẽ si hiã la naɖo mía ŋu míado dzi atsɔ nɔnɔme ɖe sia ɖe.”—Lorena.\nMawunyakpukpui Bubu Siwo Ŋu Nàde Ŋugble Le\nƉoe Ɖe Amewo Ɖoe Ɖe Amewo Nu Ka Tae Mesia Ðokuinye?


Paulo Le Roma | Biblia Me Ŋutinya\nKPƆ kɔsɔkɔsɔ si wode Paulo la, kple Roma-srafo si le eŋu dzɔm la hã ɖa. Paulo nye gamenɔla le Roma. Ele lalam be Roma-dziɖula Kaisaro nagblɔ nusi woawɔ nɛ. Esime wònɔ gaxɔ me la, woɖe mɔ be amewo nayi egbɔ.\nEsi Paulo ɖo Roma ŋkeke etɔ̃ megbe la, eɖo gbe ɖe Yudatɔwo ƒe ŋgɔnɔlawo be woava kpɔ ye ɖa. Yudatɔ geɖe siwo le Roma la va. Paulo ɖe gbeƒã na wo tso Yesu kple Mawu ƒe fiaɖuƒe la ŋu. Ame aɖewo xɔe se hezu Kristotɔwo, gake ame aɖewo mexɔe se o.\nPaulo ɖe gbeƒã na asrafo vovovo, siwo nɔ eŋu dzɔm la hã. Eɖe gbeƒã na amesiame, si wòate ŋui la le ƒe eve si wònɔ gaxɔ me la me. Nusi do tso emee nye be, Kaisaro ƒe aƒe la gɔ̃ hã se Fiaɖuƒe ƒe nyanyui la, eye wo dometɔ aɖewo zu Kristotɔwo.\nKe amedzro kae nye si le agbalẽ ŋlɔm le kplɔ̃ dzi? Àte ŋu ayɔ eŋkɔ kpɔa? Ahã, Timoteo ye. Timoteo hã nɔ gaxɔ me le Fiaɖuƒea ƒe gbeƒãɖeɖe ta, gake woɖe asi eya ŋu. Eye wòva kpekpe ge ɖe Paulo ŋu le afisia. Ènya nusi ŋlɔm Timoteo lea? Na míakpɔe ɖa.\nÈɖo ŋku Filipi kple Efeso duawo dzi le Ŋutinya 110 lia mea? Paulo ye na woɖo Kristo-hamewo ɖe du mawo me. Ke esi Paulo le gaxɔ me la, eŋlɔ agbalẽwo ɖo ɖe Kristotɔ siawo. Agbalẽ siawo le Biblia la me, eye woyɔa wo be Efesotɔwo kple Filipitɔwo. Azɔ Paulo le nya, si le esi la gblɔm na Timoteo be wòaŋlɔ aɖo ɖe wo xɔlɔ̃ Kristotɔ, siwo le Filipi la.\nFilipitɔwo nyo dɔme na Paulo ŋutɔ. Woɖo nunanawo ɖee le gaxɔa me, eyata Paulo le akpe dam na wo. Epafrodito ye nye amesi tsɔ nunana la vɛ. Gake elé dɔ vevie eye wòku kloe. Fifia eƒe lãme sẽ, eye wòdzra ɖo be yeayi aƒe. Ne etrɔ yi Filipi la, atsɔ Paulo kple Timoteo ƒe agbalẽ la ɖe asi ayii.\nEsime Paulo nɔ gaxɔ me la, egaŋlɔ agbalẽ eve bubu, siwo le Biblia me la. Eŋlɔ ɖeka na Kristotɔ, siwo le Kolose la. Ènya agbalẽa ŋkɔa? Kolosetɔwo. Agbalẽ evelia nye eya ŋutɔ ƒe agbalẽ si wòŋlɔ ɖo ɖe exɔlɔ̃ vevi, si nye Filemon, amesi hã le Kolose. Agbalẽ la ku ɖe Filemon ƒe kluvi, Onesimo ŋuti.\nOnesimo si le Filemon gbɔ heva Roma. Onesimo se be wode Paulo gaxɔ me le afisia. Eva srã Paulo kpɔ, eye Paulo ɖe gbeƒã nɛ. Eteƒe medidi o Onesimo hã zu Kristotɔ. Azɔ eve Onesimo ŋutɔ be yesi. Eyata ènya nusi Paulo ŋlɔ ɖo ɖe Filemon le eƒe agbalẽa mea?\nPaulo bia Filemon be wòatsɔ nusi Onesimo wɔ la akee. Paulo ŋlɔ bena: ‘Mele eɖom ɖe wò. Fifia meganye wò kluvi ko o. Ke enye nɔvi Kristotɔ nyui aɖe hã.’ Esi Onesimo trɔ yina Kolose la, etsɔ agbalẽ eve siawo ɖe asi; etsɔ ɖeka na Kolosetɔwo, eye evelia na Filemon. Filemon akpɔ dzidzɔ ŋutɔ esi wòse be yeƒe kluvi la zu Kristotɔ.\nAgbalẽ, si Paulo ŋlɔ na Filipitɔwo kple Filemon la nye nyanyui ŋutɔ aɖe na wo. Egblɔ na Filipitɔwo be: ‘Mele Timoteo ɖom ɖe mi, gake mele mia gbɔ va ge kpuie.’ Eye wòŋlɔ na Filemon be: ‘Di teƒe ɖi nam be ne meva la, manɔ afima.’\nEsi woɖe asi le Paulo ŋu la, eyi ɖasrã nɔviŋutsu kple nɔvinyɔnu Kristotɔwo kpɔ le teƒe geɖe. Gake emegbe la, wogade Paulo gaxɔ me le Roma. Fifia ya la, enya be wole ye wu ge. Eyata eŋlɔ agbalẽ na Timoteo be wòava kaba, be: ‘Mewɔ nuteƒe na Mawu, eye Mawu aɖo eteƒe nam.’ Esi wowu Paulo ƒe ʋɛ aɖewo megbe la, wogatsrɔ̃ Yerusalem ake, fifia ya la, Romatɔwoe tsrɔ̃e.\nGake nu geɖe gale Biblia la me. Yehowa Mawu na apostolo Yohanes ŋlɔ eƒe agbalẽ mamlɛawo hekpe ɖe Nyaɖeɖefia ƒe agbalẽa ŋu. Biblia ƒe agbalẽ sia ƒo nu le ɣeyiɣi, si gbɔna la ŋu. Azɔ na míasrɔ̃ nusi ɣeyiɣi, si gbɔna la tsɔ gbɔnɛ.\nDɔwɔwɔwo 28:16-31; Filipitɔwo 1:13; 2:19-30; 4:18-23; Hebritɔwo 13:23; Filemon 1-25; Kolosetɔwo 4:7-9; Timoteo II, 4:7-9.


GBE BUBU Afrikaans Albanian Amharic Arabic Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Indonesian Isoko Italian Japanese Kannada Kirghiz Korean Lithuanian Malagasy Malayalam Myanmar Norwegian Ossetian Pangasinan Persian Polish Portuguese Punjabi Rarotongan Romanian Russian Samoan Sepedi Sesotho (Lesotho) Setswana Sinhala Slovak Slovenian Spanish Sranantongo Swahili Swedish Tagalog Tatar Telugu Thai Tsonga Turkish Ukrainian Vietnamese\nADZƆ dzi na Yona ŋutɔ ne ɖee wòate ŋu atsi gbeɖiɖi dziŋɔ mawo nu. Ya dziŋɔ aɖe nɔ ƒoƒom to tɔdziʋua ƒe abalatiwo me ʋuduʋudu, ƒutsotsoe gãgã siwo kɔ ŋutɔ la va nɔ gbagbam ɖe tɔdziʋua ŋu si na be tɔdziʋu bliboa ƒe ʋuƒowo katã nɔ ŋeŋem. Menye esiawo koe nɔ fu ɖem na Yona o, ke boŋ esi gavɔ̃ɖi wue nye ɣli siwo dom tɔdziʋukula siwo nye ʋumefia kple eŋumewo nɔ esime wonɔ agbagba dzem be yewoana tɔdziʋua naganyrɔ o. Yona kpɔe be ŋutsu siawo katã le tsɔtsrɔ̃ ge kpuie le ye ta!\nAleke wòdzɔe be Yona va ɖo nɔnɔme sesẽ ma me? Edze agɔ gã aɖe le eƒe Mawu, Yehowa, dzi. Agɔ kae wòdze? Ðe esia gblẽ woa kple Mawu dome keŋkeŋua? Míate ŋu asrɔ̃ nu geɖe le nyabiase siawo ƒe ŋuɖoɖowo me. Le kpɔɖeŋu me, Yona ƒe ŋutinyaa ate ŋu akpe ɖe mía ŋu míakpɔ ale si wòate ŋu adzɔe be ame siwo si xɔse vavã le gɔ̃ hã nate ŋu atra kple ale si woate ŋu awɔ ɖɔɖɔɖoe.\nNe amewo bu Yona ŋu la, zi geɖe la, edzena abe woƒe susu katã nɔa eƒe nɔnɔme manyomanyowo, siwo ƒe ɖewoe nye tomaɖomaɖo kple nublanuimakpɔmakpɔ gɔ̃ hã, dzi ene. Gake nu nyui geɖewo li míate ŋu asrɔ̃ tso ŋutsu ma ŋu. Ðo ŋku edzi be Yehowa Mawu tia Yona be wòanye yeƒe nyagblɔɖila. Nenye ame mawɔnuteƒe alo nu madzɔmadzɔ wɔla aɖee Yona nye la, anye ne Yehowa matiae be wòawɔ dɔ gã sia gbegbe o.\nMíesrɔ̃ nane tso du si me Yona tso la ŋu le 2 Fiawo 14:25 me. Etso Gat-Xefer si didi tso Nazaret, du si me Yesu Kristo va tsi le le ƒe alafa enyi aɖewo megbe, la gbɔ kilometa 4 pɛ ko. * Yona wɔ eƒe nyagblɔɖidɔa le Fia Yerobeam II, si nye Israel to ewo fiaɖuƒea ƒe fia, la ƒe dziɖuɣi. Eliya ku keke gbe aɖe gbe ke, Elisa, nyagblɔɖila si va ɖe eyome la, hã ku le Yerobeam fofo ƒe dziɖuɣi. Togbɔ be Yehowa zã nyagblɔɖila mawo tsɔ ɖe Baal subɔsubɔ ɖa le Israel hã la, Israel viwo gaɖoe koŋ de megbe ake. Fia aɖe si wɔa ‘nu si nye vɔ̃ le Yehowa ŋku me’ ye va nɔ anyigba la dzi ɖum azɔ. (2 Fiawo 14:24) Eya ta Yona ƒe nyagblɔɖidɔa manya nɔ bɔbɔe nɛ alo avivi enu kura o. Ke hã, ewɔ dɔ sia nuteƒewɔwɔtɔe.\nGake gbe ɖeka la, nyametsotso vevi aɖe dze ŋgɔ Yona. Yehowa de dɔ aɖe Yona si, gake Yona bui be dɔa sesẽ akpa. Dɔ kae Yehowa de esi?\n“Tso, Nayi Niniwe”\nYehowa gblɔ na Yona be: “Tso, nayi Niniwe, du gã la me, eye nagblɔ nya ɖi ɖe eŋu; elabena woƒe nu vɔ̃ɖi wɔwɔ va ŋkunye me.” (Yona 1:2) Mesesẽ be míakpɔ nu si tae dɔ sia dze dɔ sesẽ aɖe ŋutɔ nɛ o. Niniwe nɔ Galilea ƒe ɣedzeƒe gome, hedidi tso egbɔ anɔ abe kilometa 800 ene, eye wòanɔ abe ɣleti ɖeka ƒe azɔlizɔzɔ ene. Ke hã, edze abe nɔnɔme sesẽ siwo me wòato le eƒe mɔzɔzɔa mee nye eƒe dɔdeasia ƒe akpa si bɔbɔ wu ene. Le Niniwe la, anɔ na Yona be wòaɖe gbeƒã Yehowa ƒe gbedeasia na Asiriatɔ siwo wonya le woƒe ŋutasesẽ kple tagbɔsesẽ kura gɔ̃ hã ta. Ne Mawu ƒe amewo dometɔ akpa gãtɔ meɖo to Yona ƒe gbedeasia o la, ekema nu kae wòate ŋu akpɔ mɔ be trɔ̃subɔla mawo nawɔ? Aleke Yehowa subɔla ɖeka pɛ ko ate ŋu akpɔ dzidzedze le Niniwe du gã ma, si wova yɔ emegbe be “hlɔ̃dodu,” la me?—Naxum 3:1, 7.\nÐe Yona bu nya mawo ŋua? Míenya ya o. Gake nu si míenyae nye be esi dzo. Yehowa dɔ Yona ɖo ɖe ɣedzeƒe gome, gake eɖo ta ɣetoɖoƒe, eye le nyateƒe me la, eɖo ta keke ɣetoɖoƒe ʋĩ ke. Eyi Yopa si nye ƒutadu aɖe si tɔdziʋudzeƒe nɔ, eye le afi ma la, eɖo tɔdziʋu aɖe si ɖo ta Tarsis. Agbalẽnyala aɖewo gblɔ be Spania ye Tarsis nɔ. Nenye nenemae la, ke Yona ɖo ta du aɖe si didi tso Niniwe gbɔ kilometa 3,500 sɔŋ. Mɔ ma zɔzɔ yi ɖe keke Ƒu Gã la—abe ale si woyɔa Mediterranea Ƒua ɣemaɣi ene—ƒe go kemɛ dzi anya axɔ ƒe ɖeka blibo! Alea gbegbee Yona ɖoe kplikpaa be yeasi le dɔ si Yehowa de esi la nui!\nÐe esia fia be míate ŋu aƒo nya ta ko be, vɔvɔ̃nɔtɔe Yona nyea? Mele be míaƒo nya ta kaba nenema o. Abe ale si míava kpɔe ene la, ete ŋu ɖe nɔnɔme nyui ɖedzesi aɖewo fia. Gake abe ale si ko wòle le mí katã gome ene la, ame madebliboe Yona hã nye, eye wònɔ avu wɔm kple gbɔdzɔgbɔdzɔ geɖewo. (Psalmo 51:7) Mía dometɔ kae vɔvɔ̃ meɖo kpɔ o?\nAte ŋu adzɔ ɣeaɖewoɣi be Mawu nabia tso mía si be míawɔ nane si míebu be esesẽ ŋutɔ, alo be míate ŋu awɔe kura o gɔ̃ hã. Ate ŋu asesẽ na mí be míaɖe gbeƒã Mawu Fiaɖuƒe ŋuti nya nyuia abe ale si wobia tso Kristotɔwo si be woawɔe ene gɔ̃ hã. (Mateo 24:14) Ele bɔbɔe be míaŋlɔ nyateƒenya vevi si Yesu gblɔ be, “le Mawu ya gbɔ la, woate ŋu awɔ nu sia nu” la be. (Marko 10:27) Ne míeŋlɔa nyateƒenya sia be ɣeaɖewoɣi la, ke ɖewohĩ míate ŋu ase Yona ƒe kuxia gɔme. Ke hã, nu kae do tso Yona ƒe sisia me nɛ?\nNa míakpɔe le susu me ɖaa be, Yona ye nye ema ge ɖe tɔdziʋua me heyi ɖanɔ anyi bɔkɔɔ. Ðewohĩ Foiniketɔwo ƒe tɔdziʋu aɖee wòɖo. Enɔ ʋumefia kple tɔdziʋumedɔwɔlawo kpɔm esime wonɔ hloloe tsom vevie henɔ dzadzram ɖo bene yewoaho tɔdziʋua adzo le tɔdziʋudzeƒea. Esi tɔdziʋua ho henɔ ŋgɔ yim eye gota nɔ bubum ɖe eme vivivi heva bu ɖe eme keŋkeŋ la, Yona anya bui be yesi le afɔku si yenɔ vɔvɔ̃m na vevie la nu azɔ. Gake yame ƒe nɔnɔme trɔ kpata.\nAhom sesẽ aɖe tu le ƒua dzi, eye ƒua dze agbo ŋɔdzitɔe, ƒutsotsoeawo kɔ ale gbegbe be meli gã siwo li egbea gɔ̃ hã maɖi naneke le wo me o. Ɣeyiɣi didi kae wòxɔ hafi tɔdziʋu ma, si bu ɖe ƒu gbana ma, si ƒe ƒutsotsoewo kɔ abe towo ene me la, me nɔlawo de dzesii be yewoƒe tɔdziʋua le sue akpa, eye wɔna mele eŋu o? Ðe Yona nya nu tso nya aɖe si eya ŋutɔ va ŋlɔ emegbe be, “Yehowa lɔ ya gã aɖe trɔ ɖe atsiaƒu la dzi” la ŋu ɣemaɣia? Esesẽ be míaɖo eŋu be ɛ̃. Ke hã, ekpɔ tɔdziʋumedɔwɔlawo nɔ ɣli dom henɔ woƒe mawu vovovoawo yɔm, eye wònyae hã be mawu mawo mate ŋu ana kpekpeɖeŋu aɖeke wo o. Eƒe nuŋlɔɖia gblɔ be: “Ʋu la di be, yeagbã.” (Yona 1:4; 3 Mose 19:4) Eye aleke Yona ate ŋu ado gbe ɖa na Mawu si nu wònɔ sisim le?\nEsi Yona kpɔe be yemate ŋu ana kpekpeɖeŋu aɖeke wo o la, eyi ɖe tɔdziʋua gɔme hedi teƒe aɖe mlɔ. Eteƒe medidi hafi wòdɔ alɔ̃ yi eme ʋĩ o. * Ʋumefia la va ke ɖe Yona ŋu, enyɔe heƒoe ɖe enu be wòado gbe ɖa na eƒe mawu, abe ale si ko ʋua me nɔla ɖe sia ɖe nɔ ewɔm ene. Esi ʋukulawo ka ɖe edzi be menye ahom gbɔloe ahom ma nye o ta la, wodzidze nu bene yewoakpɔ ʋua me nɔla si gbɔ dzɔgbevɔ̃e ma anya tso. Ðikeke mele eme o be, Yona ƒe dzi lolõ ɖe dɔme nɛ, esime nudzidzea menɔ ame aɖeke dzi dzem o. Kasia, nyateƒe la dze ƒãa. Yehowa gbɔe ahom la tso, eye eya kee nɔ mɔ fiam nudzidzea hã ɖo ta ame ɖeka, si nye Yona, gbɔ!—Yona 1:5-7.\nYona gblɔ nya sia nya na tɔdziʋukulawo. Mawu ŋusẽkatãtɔ, Yehowa, ƒe subɔlae wònye. Mawu sia nue wònɔ sisim le, eye eya dzie wòdze agɔ le heto esia dzi de tɔdziʋua me nɔlawo ƒe agbe afɔku dziŋɔ sia me. Ŋɔdzi lé ameawo ale gbegbe, eye Yona te ŋu kpɔ esia le woƒe mo. Wobiae be nu kae wòle be yewoawɔ nɛ be tɔdziʋua naganyrɔ kpli yewo o mahã. Nya kae wògblɔ? Dzidzi anya ƒo Yona ne ekpɔ ale si wòanyrɔ ɖe atsiaƒu dzeagbo ma si fa miamiamia me la le susu me ɖaa. Gake aleke wòate ŋu azi kpi ame gbogbo mawo naku evɔ wònya nyuie be yeate ŋu axɔ wo ɖe agbe hafi? Esia tae wògblɔ be: “Mikɔm ƒu gbe ɖe ƒua me, ekema ƒua adze anyi le mia ŋu godoo; elabena menyae be, tanyee ahom gã sia va mia dzi ɖo.”—Yona 1:12.\nMenye vɔvɔ̃nɔtɔ ƒe nyawoe nye esiawo o ɖe, alo? Anya do dzidzɔ na Yehowa ƒe dzi be wòakpɔ Yona wòaɖe dzinɔameƒo kple ɖokuitsɔtsɔsavɔ ma afia le nɔnɔme madeamedzi ma gbegbe me. Xɔse sẽŋu si nɔ Yona si la dze ƒãa le nudzɔdzɔ sia me. Míate ŋu asrɔ̃ eƒe nɔnɔme nyui ma egbea to ame bubuwo ƒe nyonyo tsɔtsɔ ɖo ŋgɔ na mía tɔwo me. (Yohanes 13:34, 35) Ne míekpɔ ame aɖe le hiã me le ŋutilã me, le seselelãme, alo mawusubɔsubɔ gome la, ɖe míetsɔa mía ɖokuiwo nana be míakpe ɖe eŋua? Aleke Yehowa kpɔa ŋudzedze ɖe mía ŋue nye esi ne míewɔe nenema!\nÐewohĩ esia wɔ dɔ ɖe tɔdziʋukulawo hã dzi, elabena gbã la, womelɔ̃ be yewoakɔe aƒu gbe ɖe atsiaƒua me o! Ke boŋ wowɔ nu sia nu si woate ŋui bene yewoaku ʋua ato ahom la me ado, gake medze edzi o. Ðeko ahom la nyra ɖe edzi. Mlɔeba la, wova kpɔe be naneke meli yewoagawɔ o. Wodo ɣli na Yona ƒe Mawu, Yehowa, be wòakpɔ nublanui na yewo, eye wokɔ Yona ƒu gbe ɖe atsiaƒua me.—Yona 1:13-15.\nYona ge dze atsiaƒu dzeagbo la me doo! Ðewohĩ edze agbagba be yeanɔ tsia dzi vie, eye wòfɔ mo dzi hekpɔ tɔdziʋua to futukpɔ kple tsitsotsoewo me ɖaa wòle du dzi yina. Ƒutsotsoe siwo nu sẽ la ŋe ɖe edzi hezii ɖe tsia me. Eyi edzi nɔ to yim, eye wòsusui be mɔkpɔkpɔ aɖeke megali na ye o.\nYona va gblɔ ale si wòse le eɖokui me le nudzɔdzɔ sia me la emegbe. Ɣemaɣi la, eƒe susu yi nu geɖewo dzi. Esusui nublanuitɔe be yemagakpɔ Yehowa ƒe gbedoxɔ dzeani si nɔ Yerusalem la gbeɖe o. Ekpɔe be yeɖi abu yina ɖe atsiaƒua ƒe gogloƒe ke, le towo ƒe agunu, afi si avawo alo ƒumegbewo xatsa ɖe eŋu le. Edze abe afi siae azu eƒe yɔdo ene.—Yona 2:3-7.\nGake tɔ gbɔ! Nane gbɔna egbɔ—nu gbagbe yibɔ nyadri aɖee! Enɔ egogom, eye wòlũ ɖe edzi. Nu gbagbe la ke nu baa hemii ɖe dɔ me gbla!\nYona anya susu be evɔ na ye vɔ. Gake Yona de dzesi nu wɔnuku aɖe. Ekpɔe be yegakpɔtɔ le agbe kokoko! Ekpɔe be nu vevi mewɔ ye o, lã gã la ƒe dɔgbo metu ye gudugudu o, eye gbɔgbɔtsixe metsi ye ƒo gɔ̃ hã o. Agbegbɔgbɔ gakpɔtɔ nɔ eme, togbɔ be afi si wòle be wòanye eƒe yɔdo lae nye ema wònɔ hafi hã. Vivivi la, vɔvɔ̃ aɖe va yɔ Yona me fũu. Ðikekemanɔmee la, eƒe Mawu, Yehowa, ye “dɔ ƒumelã gã aɖe, be wòaɖami Yona.” *—Yona 2:1.\nMiniti geɖewo va yi, eye gaƒoƒowo va yi. Le viviti tsiɖitsiɖi ma si tɔgbi Yona mekpɔ kpɔ o me la, ezã mɔnukpɔkpɔa tsɔ de ŋugble, eye wòdo gbe ɖa na Yehowa Mawu. Woŋlɔ gbe si wòdo ɖa le ƒumelãa ƒe dɔ me la katã ɖe Yona ta 2 lia me, eye wòna míenya nu geɖe tso eya amea ŋu. Gbedodoɖa sia ɖee fia be Ŋɔŋlɔawo ŋuti sidzedze geɖe su Yona si, elabena eyɔ nya tso Psalmowo me zi geɖe. Egaɖe nɔnɔme nyui lédziname aɖe hã fia le Yona ŋu: enye akpedala. Yona ƒo nya ta be: “Ke nye la matsɔ akpedagbe asa avɔ na wò, eye mawɔ adzɔgbe, si meɖe la dzi. Xɔname enye Yehowa tɔ!”—Yona 2:10.\nYona srɔ̃e tso nudzɔdzɔ ma me be Yehowa ate ŋu axɔ na ame ɖe sia ɖe le ɣeyiɣi ɖe sia ɖe me kple afi sia afi. Le “lã la ƒe dɔ me” gɔ̃ hã la, Yehowa kpɔ esubɔla si ɖo xaxa me la, eye wòxɔ nɛ. (Yona 2:1) Yehowa ɖeka koe ate ŋu ana ame nanɔ agbe ahanɔ dedie ŋkeke etɔ̃ kple zã etɔ̃ le lã gã ma ƒe dɔ me. Egbea la, anyo be míaɖo ŋku edzi be, Yehowae nye ‘Mawu, si si me míaƒe agbe le.’ (Daniel 5:23) Eya gbɔe míaƒe agbe dzɔ tso, eye eyae na míeli. Ðe míedaa akpe ɖe esia ta? Ekema ɖe medze be míaɖo to Yehowa oa?\nKe Yona ya ɖe? Ðe wòsrɔ̃ ale si wòaɖe akpedada afia Yehowa to toɖoɖoe mea? Ɛ̃, esrɔ̃e. Le ŋkeke etɔ̃ kple zã etɔ̃ megbe la, ƒumelã la tsɔ Yona va keke ƒua nu ke, eye ‘wòdzɔe ɖe gota.’ (Yona 2:11) Bu eŋu kpɔ ko! Le esiawo katã megbe hã la, menɔ na Yona be wòaƒu tsi hafi aɖo gota gɔ̃ hã o! Ke hã, ehiã be wòadi dua me mɔ. Eteƒe medidi o, wodo eƒe akpedada ƒe gbɔgbɔ la kpɔ. Yona 3:1, 2 gblɔ be: “Tete Yehowa ƒe gbe va na Yona zi evelia bena: Tso, nayi Niniwe, du gã la me, eye naɖe gbeƒã nya, si gblɔ ge mala na wò la nɛ.” Nu kae Yona awɔ?\nYona mehe ɖe megbe kura o. Nuŋlɔɖia gblɔ be: “Tete Yona tso yi Niniwe ɖe Yehowa ƒe nya la nu.” (Yona 3:3) Ɛ̃, eɖo to. Edze ƒãa be esrɔ̃ nu tso eƒe vodadawo me. Ele be míasrɔ̃ Yona ƒe xɔse le go sia hã me. Mí katã míewɔa nu vɔ̃; mí katã míedaa vo. (Romatɔwo 3:23) Gake ɖe míenaa ta, alo ɖe míesrɔ̃a nu tso míaƒe vodadawo me, eye míetrɔa dzi me hesubɔa Mawu toɖoɖotɔea?\nÐe Yehowa ɖo Yona ƒe toɖoɖoa teƒe nɛa? Ɛ̃, eɖo eteƒe nɛ. Edze abe Yona va see emegbe be tɔdziʋua me nɔlawo tsi agbe ene. Ahom la nu fa enumake le Yona ƒe ɖokuitsɔtsɔsavɔ ƒe nuwɔna la megbe, eye tɔdziʋukula mawo “vɔ̃ Yehowa ŋutɔ,” eye wosa vɔ nɛ, ke menye na woƒe alakpamawuwo o.—Yona 1:15, 16.\nNu dodzidzɔname aɖe si lolo wu gɔ̃ hã va do tso eme emegbe. Yesu zã ŋkeke siwo Yona tsɔ nɔ ƒumelã gã la ƒe dɔ me tsɔ wɔ ŋkeke siwo eya ŋutɔ atsɔ anɔ yɔdo me ɣemaɣi la ƒe kpɔɖeŋu. (Mateo 12:38-40) Aleke gbegbe dzi adzɔ Yona ye nye esi ne eva se nu tso yayra ma ŋu ne wofɔe ɖe tsitre ɖe anyigba dzi! (Yohanes 5:28, 29) Yehowa di be yeayra wò hã. Wò hã àsrɔ̃ nu tso wò vodadawo me ahaɖe toɖoɖo kple ɖokuitɔmadimadi ƒe gbɔgbɔ afia abe ale si Yona wɔe enea?\n^ mm. 7 Nyateƒenya si wònye be Galileatɔe Yona nye la ɖe dzesi ŋutɔ, elabena Farisitɔwo gblɔ dadatɔe tso Yesu ŋu be: “Dzro eme, ekema àkpɔe be nyagblɔɖila aɖeke matso Galilea o.” (Yohanes 7:52) Gbegɔmeɖela kple numekula geɖe gblɔna be ɖeko Farisitɔwo nɔ nya la gblɔm gbadza ko be, nyagblɔɖila aɖeke metso Galilea kpɔ o, eye ɖeke hã matso du tsɛ ma me gbeɖe o. Nenye nenemae la, ekema ŋutsu mawo nɔ aɖaba ŋem ƒu ŋutinya kple nyagblɔɖiwo siaa dzi.—Yesaya 8:23; 9:1.\n^ mm. 17 Biblia gɔmeɖeɖe si woyɔna be Septuagint (Septante) te gbe ɖe ale si gbegbe Yona dɔ alɔ̃ yi eme ʋĩ la dzi esime wògblɔ kpee be, enɔ ƒã nom. Le esi míaƒo nya ta be esi Yona metsɔ ɖeke le nu si nɔ dzɔdzɔm la me o tae wòyi alɔ̃ me ɖo teƒe la, anyo be míaɖo ŋku edzi be ɣeaɖewoɣi la, alɔ̃ tsɔna ame siwo dzi nu te ɖo vevie la. Le kpɔɖeŋu me, esime Yesu nɔ nu xam vevie le Getsemane bɔa me la, Petro, Yakobo, kple Yohanes nɔ “alɔ̃ dɔm le nuxaxa ta.”—Luka 22:45.\n^ mm. 25 Woɖe Hebrigbe me nya si wozã na “ƒumelã” la gɔme ɖe Helagbe me be “ƒumelã klitsu,” alo “lã nyadri.” Togbɔ be míate ŋu ato mɔ aɖeke dzi anya lã si ƒomevi tututu ƒumelã gã ma nye o hã la, wogblɔ be agblolui aɖewo le Mediterranea Ƒua me siwo lolo ale gbegbe be woate ŋu ami ame blibo. Agblolui siwo lolo sãsãsã wu emawo la le teƒe bubuwo; eye wo dometɔ siwo woyɔna be bosogblolui la ƒe didime ate ŋu ade meta 15, alo awu nenema kura gɔ̃ hã!\nÐikelawo Tsɔ Nya Ðe Yona Ƒe Agbalẽa Ŋu\n▪ Ðe nudzɔdzɔ siwo ŋu nya woŋlɔ ɖe Biblia gbalẽ si nye Yona me la dzɔ ŋutɔŋutɔa? Tso keke blema kee amewo tsɔa nya ɖe agbalẽ sia ŋu. Amewo gblɔna zi geɖe le míaƒe ŋkeke siawo siwo me Biblia me nyawo ŋuti ɖikeke xɔ aƒe ɖo me la be glitoto, nyakpakpa, alo xotutuwo koe agbalẽ sia me nyawo nye. Nuŋlɔla aɖe si nɔ anyi le ƒe alafa 19 lia me ka nya ta tso ale si subɔsubɔhakplɔla aɖe ɖe Yona kple ƒumelã gã la ƒe ŋutinya gɔme ŋu. Subɔsubɔhakplɔla ma gblɔ be nyakpakpa manyatalenu aɖee ŋutinya ma nye eye wòɖe egɔme ale: Yona yi ɖadze amedzrodzeƒe aɖe si ŋkɔe nye Boso La Ƒe Dzesi, le Yopa. Esi ga menɔ esi wòaxe fe na amedzrodzeƒea tɔ o la, enyae. Aleae wòdzɔe be amedzrodzeƒe si nye boso la “xɔ” Yona “heva dzɔe ɖe gota” emegbee nye esi. Edze abe Biblia ŋuti ɖikelawo ɖoe kplikpaa be yewoami Yona wu ale si ƒumelã gã la wɔe ene!\nNu ka tae amewo hea nya ɖe Biblia gbalẽ sia ŋu alea gbegbe ɖo? Esi nu siwo ŋu wòƒo nu tsoe nye nukunuwo tae. Edze abe nukpɔsusu kpaɖi si nɔa ɖikela geɖewo si ku ɖe nukunuwo ŋue nye be, ‘Nu mawo tɔgbi mate ŋu adzɔ o,’ ene. Gake le nyateƒe me la, ɖe nukpɔsusu ma sɔa? Bia ɖokuiwò be, ‘Ðe mexɔ nyagbe gbãtɔ si wotsɔ ʋu Biblia nui la dzi sea?’ Egblɔ be: “Le gɔmedzedzea me Mawu wɔ dziƒo kple anyigba.” (1 Mose 1:1) Le xexea me godoo la, ame miliɔn geɖe siwo bua nu ŋu la lɔ̃ ɖe nyateƒenya bɔbɔe sia dzi nunyatɔe. Ke hã, le mɔ aɖe nu la, nu si ŋu woƒo nu tsoe le nyagbe ma ɖeɖe dzaa me la ƒo nukunu siwo katã ŋu wova ƒo nu tsoe emegbe le Biblia me la ta sãsãsã.\nBu esia ŋu kpɔ: Nu siwo ŋu woƒo nu tsoe le Yona ƒe agbalẽa me dometɔ kae awu wɔwɔ na Ame si wɔ dziƒowo kple nu gbagbe wɔnuku siwo katã le anyigba dzi la? Ahom wɔwɔ yea? Nana be ƒumelã gã aɖe nami ame yea? Alo be wòana ƒumelã ma ke nava dzɔ amea ɖe gota yea? Nu siawo wɔwɔ masesẽ na Ame si si ŋusẽ si seɖoƒe meli na o le la kura o.—Yesaya 40:26.\nNu wɔnukuwo tea ŋu dzɔna ɣeaɖewoɣi Mawu ƒe asi manɔmee gɔ̃ hã. Le kpɔɖeŋu me, wogblɔ be le ƒe 1758 me la, tɔdziʋukula aɖe ɖiɖi tso meli aɖe me hege dze Mediterranea Ƒua me, eye agblolui gã aɖe mii. Ke hã, woda aprimtu agblolui la. Esi tua lɔ agbloluia la, etu tɔdziʋukulaa, eye wokɔe agbagbe yi ɖada ɖe dedienɔƒe aɖe, eye nu vevi boo aɖeke mewɔe o. Ne nya ma nye nyateƒe la, míate ŋu abu ŋutinya ma be eɖe dzesi ŋutɔ, kura gɔ̃ hã be ewɔ nuku—gake míagblɔ be nukunu ye wònye o. Ðe Mawu mate ŋu azã eƒe ŋusẽ awɔ nu si de ŋgɔ wu esia sãsãsã oa?\nÐikelawo tea tɔ ɖe edzi hã be ame aɖeke mate ŋu anɔ ƒumelã ƒe dɔ me ŋkeke etɔ̃ kple zã etɔ̃ evɔ gbɔgbɔtsixe matsi eƒo wòaku o. Ke hã, amegbetɔwo dze aɖaŋu ale gbegbe be wote ŋu wɔ go siwo me wodea ya si wogbɔna ɖo, eye wozãnɛ tsɔ gbɔna le tsi gɔme hena gaƒoƒo geɖewo. Ðe Mawu mate ŋu azã eƒe ŋusẽ kple nunya triakɔ si seɖoƒe meli na o la atsɔ ana be Yona nayi edzi anɔ agbe ahanɔ gbɔgbɔm hena ŋkeke etɔ̃ oa? Abe ale si Yehowa ƒe dɔla aɖe gblɔ na Maria si nye Yesu dada ɣeaɖeɣi kpɔ ene la, “Mawu magblɔ nya aɖeke wòado kpo emevava o.”—Luka 1:37.\nNu bubu ka hãe ɖo kpe edzi be Yona ƒe agbalẽa me nyawo nye ŋutinya vavã? Yona gblɔ nya aɖewo tso tɔdziʋua kple ale si ekulawo wɔ nui la ŋu, eye nya siwo wògblɔ la le eteƒe hã. Yona 1:5 gblɔ be ʋukulaawo tsɔ ʋua me nuwo ƒu gbe ɖe ƒua me bene ʋua nazu wodzoe. Blema ŋutinyaŋlɔlawo kple rabiwo ƒe se gɔ̃ hã ɖee fia be wowɔa nu sia zi geɖe ne ahom tu le atsiaƒu dzi. Ale si Yona ɖɔ Niniwe emegbe hã wɔ ɖeka kple nu siwo ŋu ŋutinyaŋlɔlawo kple blematomenukulawo va ke ɖo. Gake ƒo wo katã ta la, Yesu Kristo gblɔ be ŋkeke etɔ̃ siwo Yona tsɔ nɔ ƒumelã gã la ƒe dɔ me la nye nyagblɔɖi si ku ɖe ale si ye ŋutɔ ava nɔ yɔdo me ɣemaɣi la ŋu. (Mateo 12:38-40) Yesu ƒe ɖaseɖiɖia ɖo kpe Yona ƒe ŋutinya la ƒe nyateƒenyenye dzi.\n“Mawu magblɔ nya aɖeke wòado kpo emevava o.”—LUKA 1:37\nTɔdziʋukulawo kɔ Yona ƒu gbe ɖe atsiaƒua me abe ale si eya ŋutɔ bia tso wo si be woawɔe ene\nw09 1/1 axa 25-29


Fuléle Mawusubɔlawo Le Ukraine—Tomahemahe Na Ŋutasẽnuwɔlawo Na Ŋutasẽnuwɔnawo Dzi Ðe Edzi\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Slovak Slovenian Spanish Swahili Swedish Tagalog Turkish Ukrainian Xhosa Zulu\nJULY (SIAMLƆM) 28, 2014\n“Esi wometsoa afia le nu vɔ̃ɖi wɔwɔ ŋu kaba o tae dzi ɖoa amegbetɔviwo ƒo ɖe nu vɔ̃ɖi wɔwɔ ŋu ɖo.” Lododo sia le eme vam le Ukraine, afi si wole ŋutasẽnuwo wɔm ɖe Yehowa Ðasefo geɖe wu ŋu le le woƒe mawusubɔsubɔ ta. Enye dzidzɔ na Yehowa Ðasefowo be Ukraine dziɖuɖua ɖe mɔ ɖe mawusubɔsubɔ ƒe ablɔɖe ŋu le dukɔa me, gake wotsi dzi vevie ɖe ale si ŋutasẽnuwo wɔwɔ ɖe wo ŋu le dzidzim ɖe edzi le dukɔa me evɔ dziɖuɖumegãwo mehea to na ŋutasẽnuwɔlawo o la ŋuti.\nŊutasẽnuwɔwɔwo Dzi Ðe Edzi\nTso ƒe 2008 me la, wowɔ nu vevi Yehowa Ðasefo 64 le Ukraine esime wole gome kpɔm le woƒe subɔsubɔdɔwo me alo wu enu teti megbe. Ortodɔks-ha ƒe fadawoe wɔ ŋutasẽnu siawo dometɔ wuiade ɖe wo ŋu.\nTso ƒe 2008 va ɖo ƒe 2013 me la, wogblẽ nu le Fiaɖuƒe Akpatawo ŋu zi 190 sɔŋ eye ŋutasẽnuwɔla siawo tee kpɔ zi 13 be yewoatɔ dzo tadeaguƒe siawo. Le ƒe 2012 kple ƒe 2013 me la, nugbegblẽ le Fiaɖuƒe Akpatawo ŋu dzi ɖe edzi teƒe eve ne wotsɔe sɔ kple ƒe si do ŋgɔ tɔ.\nŊutasẽnuwɔna siawo ƒe ŋɔdzidzi hã nu le sesẽm ɖe edzi. Le ƒe 2012 me la, wotɔ dzo Fiaɖuƒe Akpata eve le Donetsk Nutoa me wofiã kolikoli. Le ƒe 2013 me la, wowɔ ŋutasẽnu eve aɖewo ɖe Ðasefoawo ŋu siwo nu sẽ ale gbegbe be Ðasefo siwo ŋu wowɔ nuawo ɖo la nɔ kɔdzi ɣeyiɣi didi aɖe.\nWowɔ ŋutasẽnuwo ɖe Yehowa Ðasefowo ŋu le Ukraine.\nAle si Yehowa Ðasefowo kple woƒe Fiaɖuƒe Akpatawo dzi dzedze le dzidzim ɖe edzi le Ukraine dze le aɖaka si le ete la me.\n Nunɔamesiwo dome gbegblẽ;  Nu vevi wɔwɔ ame\nÐasefoawo tsɔ nyaawo yi setɔwo gbɔ gake womekpɔ ta nɛ o, elabe setɔawo metso ɖe nyawo gɔme kuku ŋu o eye womehe to aɖeke hã na nu gbegblẽ wɔlaawo o.\nSetɔwo Ƒe Ðekematsɔleme\nWotɔ dzo Horlivka Fiaɖuƒe Akpata le Donetsk Nutoa me le June (Masa) 5, 2014 dzi\nNunɔamesiwo dome gbegblẽ. Ne wotsɔ nunɔamesiwo dome gbegblẽ ƒe nyawo yi kpovitɔwo gbɔ la, wometsɔa dzo ɖe nyaawo ŋu o, eye ɣeaɖewoɣi hã womewɔa naneke kura tso eŋu o. Zi geɖe ne wotsɔ nya ɖe nu vlo wɔlawo ŋu le kpovitɔwo gbɔ la, womelɔ̃na be yewoanɔ anyi ɖe nya ŋu o alo wohea esia wɔwɔ ɖe megbe. Ne wotsɔ nyaawo yi ʋɔnudrɔ̃ƒe gɔ̃ hã la, ʋɔnudrɔ̃la amesamalawo metsɔa nya ɖe nu vlo wɔlawo ŋu o, eye ne edzɔ be wobu fɔ nu vlo wɔlawo hã la, womehea to na wo ale si dze o. Tso ƒe 2008 va ɖo ƒe 2012 me la, setɔwo metsɔ nya ɖe ame siwo kpɔ gome le nunɔamesiwo dome gbegblẽ 111 me la ŋu o.\nNu vevi wɔamewo. Zi geɖe la, kpovitɔwo mekua nu vevi wɔame nyawo gɔme ale si dze o, eye womedzea agbagba hã be yewoake ɖe nu gbegblẽ wɔlawo ŋu o. Ne wotsɔ nya la yi ʋɔnu la, ƒãa hafi ʋɔnudrɔ̃lawo bua fɔ agɔdzelawo alo hea to na wo. Ne ʋɔnudrɔ̃ƒewo he to na agɔdzelawo hã la, toheheawo mesɔna ɖe agɔdzedzeawo nu o, elabena womebua woƒe nuwɔna siawo be wonye fuléle mawusubɔlawo o.\nTomahemahe na ŋutasẽnuwɔlawo na be dzi ɖo wo ƒo woyi ŋutasẽnuwo wɔwɔ dzi\nWoƒo Oleksandr Tretiak\nWowɔ ŋutasẽnu dziŋɔ aɖe ɖe Oleksandr Tretiak, si nye Ðasefo si xɔ ƒe 41 la ŋu le November (Adeɛmekpɔxe) 26, 2013 esime wòyi ɖakpɔ gome le mawusubɔsubɔdɔ aɖe me trɔ gbɔna aƒe me. Ameawo ƒo aƒetɔ Tretiak vevie miniti 20 kple edzivɔwo. Ede dzesi ame siwo wɔ nua kplii la be woawoe nye Ruslan Ivanov; Anatoliy Dovhan, kpovitɔwo ƒe amegã xɔdzudzɔ aɖe, kple Evheniy Ihlinskiy, si nye Dovhan ƒe to eye wòfiaa mɔ ʋukulawo le ʋumɔ dzi hã. Aƒetɔ Tretiak dze agbagba si le wo gbɔ eye wokplɔe yi kɔdzi enumake elabe exɔ abi vevie. Abi kple dodro sɔ gbɔ ɖe eŋuti, exɔ abi ɖe ta eye wogbã ŋɔti hã nɛ.\nTogbɔ be exɔ abi vevie alea hã la, nyagɔmekulawo ɖɔ ŋutasẽnuwɔna sia be enye nu vlo wɔwɔ “sue” aɖe si ame etɔ̃ aɖewo siwo “womenya o” la wɔ. Esi aƒetɔ Tretiak nɔ kɔdzi kwasiɖa eve megbe la, woɖe asi le eŋu be neyi aƒe me togbɔ be mekpɔ haya o hã, elabe nenɔ kɔdzi eteƒe didi la aƒoe ɖe setɔwo nu be woabu ŋutasẽnuwɔna be eyi ŋgɔ wu nu vlo wɔwɔ “sue” aɖe ko. Ale si gbegbe wòxɔ abi la wɔe be wogaxɔe ɖe kɔdzi le ŋkeke si kplɔe ɖo pɛ ko dzi. Enɔ kɔdzi ŋkeke 23 sɔŋ.\nNyitsɔ laa la, wotsɔ nya ɖe ŋutasẽnuwɔla siawo dometɔ ɖeka si ŋkɔe nye Ruslan Ivanov ŋu, gake esi dzo hafi wova le nya tsɔm ɖe eŋu. Aƒetɔ Tretiak le vɔvɔ̃m be amedzidzelaawo agadze ye dzi ake. Egblɔ be, “Meka ɖe edzi be amedzidzelaawo lé fu Yehowa Ðasefowo eye ɖe woɖoe be yewoawum.”\nÐe Dziɖuɖumegãwo Awɔ Nane Tso Nɔnɔmea Ŋua?\nYehowa Ðasefo 150,000 ye le Ukraine, eye wotea ŋu wɔa woƒe mawusubɔsubɔdɔwo le ablɔɖe me eye dziɖuɖumegãwo kpe ɖe wo ŋu tsã va yi esime woɖo nɔnɔme sesẽwo me. Ðasefoawo le mɔ kpɔm be Ukraine dziɖuɖumegãwo ana woaku nu vlo wɔwɔ ƒe nyawo gɔme nyuie ahahe to na nu gbegblẽ wɔlawo ale be womegatsi tomahemahe azɔ o.


GBE BUBU Afrikaans Albanian Amharic Arabic Armenian (West) Bengali Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chuukese Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hiri Motu Hungarian Igbo Indonesian Isoko Italian Japanese Kannada Kikongo Kiluba Kongo Korean Latvian Lithuanian Lunda Luo Malagasy Malayalam Marathi Marshallese Mizo Moore Myanmar Nepali Norwegian Oromo Palauan Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Cuzco) Romanian Russian Samoan Sango Sepedi Sesotho (Lesotho) Setswana Seychelles Creole Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tiv Tshiluba Tsonga Turkish Twi Ukrainian Urdu Vietnamese Wallisian Wolaita Yapese\nABE nyagblɔɖila Xabakuk ene la, Yesu ƒe nusrɔ̃lawo hã di vevie be woaɖe fukpekpewo ɖa. Esi wova nya nu siwo Mawu ƒe Fiaɖuƒea ava wɔ atsɔ aɖɔ nuwo ɖo le anyigba dzi la, wobia Yesu be: “Ɣekaɣie nu siawo adzɔ, eye nu kae anye wò [anyinɔɣi le Fiaɖuƒeŋusẽ me] kple nuɖoanyi sia ƒe nuwuɣi la ƒe dzesi?” (Mateo 24:3) Le nya sia ŋu ɖoɖo me la, Yesu gblɔ be Yehowa Mawu ɖeka koe nya ɣeyiɣi si tututu Fiaɖuƒea akpɔ ŋusẽ blibo ɖe anyigba la dzi. (Mateo 24:36; Marko 13:32) Ke hã, Yesu kple Biblia ŋlɔla bubu aɖewo gblɔ nu siwo anɔ dzɔdzɔm le xexea me, siwo aɖee afia be ɣeyiɣi ma tu aƒe la dometɔ aɖewo ɖi.—Kpɔ aɖaka si le ɖusime.\nÐe màlɔ̃ ɖe edzi be nu siawo le dzɔdzɔm le afi sia afi egbea oa? Yesu gblɔ ɖi hã be woawɔ nufiafiadɔ aɖe ade goe le anyigba katã dzi. Egblɔ be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.”—Mateo 24:14.\nNu sia tututue le dzɔdzɔm egbea. Yehowa Ðasefowo le dɔ ma wɔm. Ðasefo siwo wu miliɔn adre, siwo le dukɔ 236 me, la le gbeƒã ɖem nu siwo Fiaɖuƒea ava wɔ la na amewo, eye wole kpekpem ɖe wo ŋu be woatrɔ woƒe agbenɔnɔ wòawɔ ɖeka kple Mawu, ame si ƒe lɔlɔ̃nu wònye be yeaɖe fukpekpe kple vevesese ɖa la, ƒe nudidi dzɔdzɔewo. Yi edzi nànɔ nu srɔ̃m tso Mawu Fiaɖuƒea ŋu, ekema mɔnukpɔkpɔ asu asiwò be nànɔ agbe le xexe si me fukpekpe manɔ o la me tegbee.\nŊɔŋlɔ Siwo Ku Ðe Ŋkeke Mamlɛawo Ŋu\nMATEO 24:6, 7; NYAÐEÐEFIA 6:4\n• Aʋa siwo tɔgbi medzɔ kpɔ o\nMATEO 24:7; MARKO 13:8\n• Anyigbaʋuʋu gãwo\n• Nuɖuɖu ƒe veve\nLUKA 21:11; NYAÐEÐEFIA 6:8\n• Sedzimawɔmawɔ ƒe dzidziɖedzi\n• Lɔlɔ̃ ƒe toyiyi\n• Anyigba la gbegblẽ\n• Galɔlɔ̃ vivivo\n• Tomaɖomaɖo dzilawo\n• Ameɖokuilɔlɔ̃ si gbɔ eme\n• Ame siwo melɔ̃na ɖe nya aɖeke dzi o\n• Ame ɖokui dzi maɖumaɖu nye kuxi na ame ƒomeviwo katã\n• Nu nyui malɔmalɔ̃ ƒe bɔbɔ\n• Dzidzɔkpɔkpɔlɔlɔ̃ wu esi woalɔ̃ Mawu\n• Ame geɖe gblɔna alakpatɔe be Kristotɔwoe yewonye\nMATEO 24:5, 11; MARKO 13:6\n• Aʋatsonyagblɔɖila geɖewo le dɔ dzi\nMATEO 24:9; LUKA 21:12\n• Kristotɔ vavãwo yome titi\n• Amewo metsɔa ɖeke le Biblia ƒe nuxlɔ̃amenyawo me o\nYehowa Ðasefowo le nu fiam amewo tso Mawu ƒe Fiaɖuƒea ŋu le anyigba katã dzi\nƉoe Ɖe Amewo Ɖoe Ɖe Amewo “Ɣeyiɣi Ðoɖi” La Tu Aƒe\nw09 12/1 axa 8